text:
1Salanturipun, ipianak sane pacang ngwaris, sakantunnyane alit, kaempuang tan bina sakadi parekan, yadiastun sujatinnya, ipun sane patut nerbeang punika makasami. 2Sakantun ipianak punika alit, ipun kaempuang antuk walinnyane, sane ngetangang sapariindikipune, kantos rauh ring masannya, sane sampun kapastiang antuk wong tuannyane. 3Kadi asapunika taler iraga, sadurunge iraga madewek kelih secara rohani, iraga taler kareh antuk roh sane nitah buanane puniki. 4Nanging rikala sampun tutug masannya, Ida Sang Hyang Widi Wasa raris ngutus Putran Idane ngraga. Sang Putra embas saking satunggiling anak istri, tur Ida urip satinut ring Pidabdab Torat Yahudine; 5buat mebasang sakancan anake sane wenten ring reh-rehan Pidabdab Torate punika, mangda malantaran punika iraga prasida dados paraputran Ida Sang Hyang Widi Wasa. 6Buat nyinahang mungguing parasemeton puniki dados paraputran Ida Sang Hyang Widi Wasa, Ida sampun ngutus Roh Putran Idane ngranjing ring idep semetone, inggih punika Roh sane setata nyambat-nyambat: "Duh Aji, duh Ajin titiang." 7Duaning punika, semeton tan kantun dados parekan nanging dados putra. Tur santukan semeton sampun dados putran Idane, Ida Sang Hyang Widi Wasa pacang maicayang ring semeton saluiring padruen Idane, sane kasediaang buat paraputran Idane. 8Sane riin semeton durung uning ring Ida Sang Hyang Widi Wasa, punika awinan semeton dados panjak panembahan-panembahan sane sujatinipun boya Widi. 9Nanging sane mangkin semeton sampun uning ring Ida Sang Hyang Widi Wasa, wiadin tiang patut maosang, sane mangkin semeton kuningin antuk Ida Sang Hyang Widi Wasa, napi awinanipun semeton jeg mawali ring roh-roh sane tan papuara punika? Napi awinannya semeton malih kayun dados panjakipune? 10Semeton nyaratang pisan ngetang padewasan, inggih punika ala ayuning rahina, sasih, masa miwah taun. 11Tiang marasa sumangsaya pisan ring semeton. Punapike katuyuhan tiange pabuat semeton sampun tan wenten pikenohipun? 12Tiang nunas ring parasemeton, mangda parasemeton dados pateh sakadi tiang. Santukan, tiang taler pateh sakadi parasemeton. Semeton tan naen ngardi sane tan patut arepa ring tiang. 13Semeton eling, punapi awinanipun tiang midartayang Orti Rahayu ring parasemeton duk pangawitipun pisan, inggih punika santukan tiang nandang sakit. 14Nanging semeton tan pisan nulak wiadin nganistayang tiang, yadiastun kawentenan dewek tiange dados pakewuh sane ageng pabuat semeton, nanging semeton nampi tiang sakadi semeton nampi malaekat Ida Sang Hyang Widi Wasa; semeton nampi tiang sakadi semeton nampi Ida Sang Kristus Yesus. 15Daweg punika semeton marasa bagia pisan. Nanging sane mangkin ring dija bagian semetone punika? Santukan tiang nyidayang nuturang indik semetone, inggih punika: Yen kapo mrasidayang, rasa-rasa semeton lila ngluntik pangaksian semetone tur maicayang ring tiang. 16Punapike malantaran tiang nguningayang paindikan sane sujati, mangkin tiang dados meseh semetone? 17Anake sane makuma-kuma tresna ring semeton, nanging sujatinne ipun ngadut pepineh sane tan becik arepa ring semeton. Santukan ipun mamanah malasang semeton saking tiang, mangda semeton prasida salulut ring ipun, sakadi ipun tresnain semeton. 18Mulaja wantah becik makayun-kayunin indik tetujon sane becik, indike puniki mula setata patut, tur boya wantah ring pelengan tiange wenten iriki sareng-sareng ring semeton kewanten. 19Ih cening, pianak sane sayangang tiang! Tan bina sakadi imeme pacang nglekadang rare, kadi asapunika rasan manah sane rasayang tiang pabuat parasemeton, mangdane Ida Sang Kristus malawat ring sikian semetone. 20Sujatinipun tiang meled pisan mangda wenten sinarengan ring parasemeton, mangda tiang nyidayang mabaos nganggen takeh sane lianan, marep ring semeton. Santukan tiang meweh pisan ngamanahin semeton. 21Indayang tiang mataken, saking pantaran semetone sane mapakayun ninutin saparititah Pidabdab Torate punika, punapike semeton tan uning indik sane kakecap ring Pidabdab Torate punika? 22Wenten kakecap irika, mungguing Dane Abraham madue oka kekalih, sane adiri embas saking anak istri sane dados panyeroan, sane adiri embas saking anak istri sane pepadaan. 23Okan danene sane embas saking anak istri sane dados panyeroan punika, embas kadi lumbrahipun anake ngembasang rare, nanging okan danene sane saking anak istri sane pepadaan punika, embas pinaka dados daging janjin Ida Sang Hyang Widi Wasa. 24Indike punika makadados lawat, inggih punika: Anake istri kekalih punika pinaka pasubaya sane kekalih. Sane asiki (inggih punika ibu Hagar) pinaka pasubaya sane rauhnya saking Gunung Sinai, tur oka-okannyane punika sami pada embas sajeroning tegak dados panjak. 25Dane Hagar pinaka dados Gunung Sinai ring tanah Arab, taler dados kabaosang pinaka dados kota Yerusaleme sane mangkin, sane dados panjak rauh ring rakyatnyane makasami. 26Nanging kota Yerusaleme sane saking suargan punika, tan bina kadi anak istri sane pepadaan, sane dados biang iragane sareng sami. 27Santukan wenten kakecap ring Cakepan Suci asapuniki: "Pada masuka renaja, ih sakancan anak luh ane bekung, ane tuara taen nglekadang rare. Pada liangja masuryak-suryak, ih sakancan anake ane tuara taen nyakit ngelah pianak. Sawireh anake luh ane kakutang baan somahne, lakar liunan ngelah pianak teken ane enu ngelah kurenan." 28Parasemeton, semeton puniki dados paraputran Ida Sang Hyang Widi Wasa, pinaka daging prajanjian Idane, pateh sakadi Dane Ishak. 29Duk punika ipianak sane lekad manut cara sane biasa, nyangsarain ipianak sane embas malantaran Roh Ida Sang Hyang Widi Wasa; kadi asapunika taler ring masane mangkin. 30Nanging sapunapike sane kakecap, ring Cakepan Sucine? Irika kakecap sapuniki: "Kutangja anake eluh ane dadi panyeroan ento kayang kapianaknyane; sawireh pianak anake eluh ane dadi panyeroan tan wenang bareng-bareng ngwarisin gelah bapanne, ngajak pianak anake eluh ane pepadaan." 31Duaning punika parasemeton, iraga puniki boya okan anake istri sane dados panyeroan, nanging okan anake istri sane pepadaan.
Copyright
Learn More


c: text/html

text:
Kruna Dwi Lingga
Kruna sane tan pawewehan raris madue perangan sakadi ring sor puniki.
1) Kruna Dwi Sama Lingga (Kata Ulang Murni)
Kruna Dwi Sama Lingga inggih punika Kruna Lingga yan kaucapang apisan, pacang ngwangun artos
tunggal wiadin akidik. Nanging yan sampun kaucapang kakaping kalihang, mateges katah wiadin
langkungan (lebih dari satu).
Upami: gede-gede, bajang-bajang, truna-truna, lingsir-lingsir, melah-melah, anyar-anyar, jegeg-jegeg,
bagus-bagus, kuning-kuning, jemet-jemet, beneh-beneh, lemuh-lemuh, manis-manis, meja-
meja, baju-baju, buku-buku, msl.
2) Kruna Dwi Maya Lingga (Kata Ulang Semu)
Kruna Dwi Maya Lingga inggih punika Kruna Lingga sane kaucapang kaping kalih wau madue artos,
nanging yan kaucapang apisan nenten madue artos.
Upami: kupu-kupu, omang-omang, kunang-kunang, katang-katang, kapu-kapu, ogoh-ogoh, pici-pici,
buit-buit, kawa-kawa, biah-biah, suir-suir, msl.
3) Kruna Dwi Samatra Lingga (Kata Ulang Berlawanan Bentuk)
Kruna Dwi Samatra Lingga inggih punika Kruna Lingga sane kawangun antuk kruna kalih soroh, sane
sumaih, sakewanten ring panguntat wanda kruna (suku kata akhir) utawi untat kruna (kata akhir)
sane rihinan bina ring sane pungkuran.
Upami: dengkak-dengkik, tundak-tundik, dengak-dengok, kitak-kituk, kejat-kejit, sledat-sledet,
dangklang-dengkleng, serat-seret, kecah-kecuh, daah-duuh, jangkak-jongkok, ungkal-angkil,
jadag-jodog, glalang-gliling, guar-gair, msl.
4) Kruna Dwi Purwa (Kata Bereduplikasi)
Kruna Dwi Purwa inggih punika Kruna Lingga sane kecap/wanda (suku kata) pangarepnyane
kakaping kalihang tur nguah (mengubah) teges tur tetuek kruna inucap saking Kruna Linggannyane.
Conto: - banten (mateges "upakara yadnya">>> asoroh) dados bebanten (mateges "warnaning
upakara yadnya" _ jenis perlengkapan upacara) >>> makudang-kudang banten.
Upami:
a. Sane marupa Kruna Lingga, luire; sesari, sesate, sesantun, sesaur, sesajen, sesai,
jejaitan, msl.
b. Sane sampun marupa Kruna Tiron, luire; sesuratan, tetagihan, bebacakan, reragragan,
jejemakane, dedauhan, bebaktayan, bebaudan,
bebanyolan, masesirat, masesambatan,
majejemuhan, gegaen, lelampahan, sesapan,
sesawangan, cecimpedan, cecangkriman,
geguritan, msl.
Nanging patut pisan katureksain, kruna-kruna sakadi; lelipan, lelasan, memedi, dedari, kekawa,
lelawah, lelakut, dedalu, msl punika kasengguh nenten ngranjing ring bebacakan Kruna Dwi Purwa.
Punapi mawinan asapunika? Duaning kruna-kruna inucap nenten mawit saking Kruna Lingga, mawinan
yening rereh Kruna Linggannyane punika nenten madue artosipun. Sujatinnyane kruna-kruna inucap
wantah Kruna Lingga sane marupa Kruna Aran (Kata Benda). Yadiastun ring wanda/kecap
kapertama sajeroning kruna punika masuara "e" (pepet), nanging punika nenten ja sangkaning
kadwipurwayang.
NB: Ring Kruna Dwi Purwa, kecape sane pingarep sasampunne kakapingkalihang, punika masuara;
"e" (pepet), sakewanten yening nyurat antuk Aksara Bali, nenten kangkat pepetin. Sapunika taler
yening nyuratang kruna (Kruna Dwi Purwa) antuk Aksara Latin, kecape pengarep kasurat: "e"
(mapepet).
5) Kruna Dwi Wesana (Ungkur)
Kruna Dwi Wesana (Ungkur) inggih punika Kruna Lingga sane kecap/wanda pamungkurnyane
kakapingkalihang, tur ketahnyane (lumbrah = pada umumnya) madaging pangater: Pa-.
Mungguing tetuek Kruna Dwi Wesana puniki inggih punika nguah (mengubah) teges sane mawit
saking Kruna Linggannyane.
Conto: - kecog (makecos = makecog) dados pakecogcog (mateges "akeh sane
makecog/makecos").
Upami: pakebyarbyar, pakeberber, paceburbur, pacedardar, pakeplugplug, paketeltel, pakecoscos,
pakenyitnyit, pakedipdip, pakenyornyor, pakenyolnyol, pacepolpol, msl.
2. Kruna Dwi Lingga Sane Sampun Polih Wewehan
Kruna sane sampun polih wewehan makadi; turun-temurun, ngidih-idih, mataki-taki, magede-gedean,
macerik-cerikan, kayun-kayunina, ungkit-ungkitanga, mabersih-bersih, magonjak-gonjakan, msl.
Cakepan pinaka referensi:
Gautama, Wayan Budha. 2006. Tata Sukerta Basa Bali. Denpasar: CV. Kayumas Agung.
Sidan, Ngakan Made Kasub. 2008. Sekar Rampe Basa Bali. Semarapura: Pelawa Sari.

robotstxt: allowed

filter: keep


text:
Asta Kosala Kosali dan Astabumi
Om Swastyastu
Katattwaning Ngawangun Manut Sastra Agama Hindu
Pawangunan Krama Hindune utamine ring Bali dahat mitatasang parindikan tata cara ngawangun madasar antuk daging-daging Sastra Agama Hindu, pamekas dasar utama Sanghyang Aji Weda. Palemahan Ida nenten pateh manggeh sekadi napi sane kaunggahang ring Catur Weda sakewanten sampun nyuti rupa manados sari-sarining “Aksara Aji” pawangunan sakadi Hasta Kosala, Hasta Kosali, Hasta Bumi, Wiswakarma, Asta Patali, Aji Janantaka, Taru Pramana, Bhamakertih, Satkertih, Caturlokapala, Astamandala, miwah Lontar Tattwa lan sastra siosan sane muat indik pawangunan.
Punika kamanggehang minakadi sepat siku-siku anggen gaguat nepasin sang eling ngamargiang tatuek dasar agama. Palemahan Wedane punika nenten lempas taler mikukuhang indik catur dresta miwah sima manut kewentenan masor singgih manut sasananing sang ngamargiang pawangunan. Duaning pecak rihin agama Hindune ngeranjing ring Bali antuk sukerta boyoja sangkaning ngicalang budaya lan adat sane wenten. Sakewanten budaya lan adat punika kapramananin antuk jiwa agama Hindu.
Punika nyihnayang adat lan budaya Baline mateja kadi nunggil ring agama Hindu tan sidha kapasahang. Tejan Baline sane madasar kasucian sekala niskala mawasta taksu. Witning sutejan taksun jagate ngawinang sida nginggilang Baline kaloktah ring dura nagara. Keajegan agama Hindune manut kadi kecaping Sanghyang Aji Aksara utama maprawerti ring pawangunan Bhuana Agung lan Bhuana Alit sekala niskala, pinaka dasar pamikukuh ngajegang Bali nguwub ngider Bhuana.
Madasar antuk pramana agama Hindu sakancan dresta lan sima sane wenten ring adat soang-soang genah, manggeh werdhi sayan nincap satata nginggilang kasukertan jagat. Agama Hindune satata sida nginutin aab jagat nenten obah yen sida ngambekang antuk pikayun sane degdeg landuh miwah asri. Duaning agama Hindune pinaka jiwa pramananing sakancan wenten ring jagate, mawinan sida wicaksana ring prawertining pakibeh jagat.
Pamikukuh agama Hindune ring Bali, wantah kainggilang ring Desa Pakraman madasar antuk awig-awig miwah pararem desane. Keasrian lan kasukertan desane sandang pisan satata tincapang mangdane sida manggihin santa jagadhita. Silih tunggilnyane nganinin indik pawangunan sekala niskala. Pawangunan inucap satata madasar antuk :
1. Tri Hita Karana
Tri Hita Karana, luire :
- Parhyangan Paiketan para janane ring Ida Sanghyang Widhi miwah sawatek Prabhawan idane, mangdane satata inggil tur sida rahayu patut ngaryanang genah suci minakadi Pelangkiran, Sanggah, Merajan, Panti, Paibon, Kahyangan Tiga/Desa, Kahyangan Jagat, Dang Kahyangan, Sad Kayangan miwah sane lianan.
- Pawongan paiketan para janane miwah sane lianan. ring sakancan sarwa mauripe mangda sida Salunglung Sabayantaka Paras Paros Sarpanaya, patut kakaryanin genah pasayuban minakadi umah, miwah badan wewalungan.
- Palemahan paiketan para janane ring sarwa pranine mangdane sida Asri, Werdi ajeg sarwa tumuwuhe ring jagate, mangda pakibeh jagate degdeg landuh Tata Tentrem Kerta Raharja. Patut nandur miara saluiring karang paumahan dagingin tatamanan, nandur pala bungkah, pala wija, pala gantung miwah tetanduran upakara lan sarwa sekare mangda sayan asri pekantena nyane.
Wantah tatiga sane sida ngawinang kauripane sukerta tata tentram kerta raharja, gemah ripah loh jinawe, landuh kang sarwa tinandur, murah kang sarwa tinuku. Pakilitan pasemetonan kramane sayan rumaket, riantukan sayan nincap pakelinge ring sane tatiga ngawinang mangguh bagia sekala niskala. Kaasrian Palemahane ngawinang sayan seger waras para buron, miwah janane sami ri kala nitening kauripan manut tatujon santa jagadhita. Pakeling ngiket angga ring Sanghyang Widhi patut tajepang madasar Sanghyang Aji Saraswati mapawayangan ring sastrane utama, ngawinang para jana Hindune satata ngarcana Widhi ring saparipolahing laksanane patut.
2. Tri Mandala
Tri Mandala utawi Tri Angga luire :
- Utama Mandala/Angga genah sane kasuciang, kapingitang linggan taksune.
- Madyama Mandala/Angga genah pakubonan, umah, pasayuban, pasirepan taler patut madaging genah suci marupa plangkiran pinaka linggih taksune.
- Kanista Mandala/Angga genah teba, badan ubuh-ubuhan minakadi; celeng, siap miwah sane lianan, patut kagenahin pangayengan ring Ida Sanghyang Rare Angon.
Sinanggeh utama mandala sakancan Parhyangan, genah suci Bhuana Agung pinaka uluning jagat, uluning desa pakraman miwah uluning pakarangan. Madyama Mandala sakeluwiring paumahan genah pakarangan pakubon janane miwah sato sane pinaka pasayuban nunas kahuripan lan amrta panglantur pramaning sekancan sane maurip. Kanista Mandala wantah genah mupulang mendem sakeluwiring reged minakadi teba, setra mangda asri, anut, adung pakantenane nenten nyungkaning sakancan sane maurip. Kawentenan Tri Mandalaning Desa Pakraman sahanan Parhyangan genah suci desane pinaka Utama Mandala. Pakubon genah karang paumahan para krama desane pinaka Madyama Mandala. Setra genah nyilibang sahanan kakaonan lan rasa nenten becik sakeng para warga desane pinaka Kanista Mandala.
Ring karang paumahan ungguaning Tri Mandala luire :
- Utama Mandala genah Merajan, Sanggah miwah genah suci siosan patut genah paumahan manut kadi ungguaning Catur Lokapala.
- Kanista Mandala genah sakancan regede patut kakaryanang teba.
Yening ring Tri Angga Prabhu utawi:
- sirah pinaka Utama Angga,
- soring kanta luhuring ceking pinaka Madyama Angga,
- soring ceking kantos cokor sinanggeh Kanista Angga.
Ring wangunan;
- Utama Angga: kakereb wangunan,
- Madyama Angga: sesakan wangunan,
- Kanista Angga: sendi, bebataran pinaka dasar wangunan.
Sepat pematut wantah pinaka pikamkam para janane midabdabin pawangunan manut Kanista, Madya, Utama genah ring Bhuana Agung miwah Bhuana Alit. Duwaning kasucian Bhuana Agung lan Bhuana Alite patut kainggilang miwah katengetang manut genah masor singgih, mangdane sayan mateja taksun jagate sidha rahayu.
3. Rwabhineda Tattwa
Rwabhineda Tattwa minakadi :
- Hulu/Luan/Singgih patut kainggilang kapingitang mangdane sayan nincap kasucian sakala niskala, sakadi genah suci patut ring luan kaja kangin, kaja utawi kangin.
- Teben/Sor sakancan sane sinanggeh reged lan mala, patut genahang ring teben mangda nenten ngaletehin kasucian turmaning nenten awor genahe patut kelod kauh, kelod utawi kauh. Kaja kangin kainggilang genah sane mautama mawasta “Ersanya” patut genah Parhyangan utawi Pelinggih Dewa.
Yening ring katatwan sekala niskala indik kasukane sinanggeh swarga genahe ring sakala utamine jagat Bali sane kadasarin tata linggih taksu ngider Bhuana kawangun Pura Besakih linggih Sanghyang Sambhu. Besakih mawit sakeng bawos Basuki duk pamargin Ida Rsi Markandya nasarin jagat Baline maarti selamat. Sakeng irika ninjo indik tata genah panyengker jagat Baline antuk Asta Dewata, Asta Dala utawi Asta Mandala/Asta Bumi nganinin sasukatan manut Asta Wara. Punika pinaka dasar wenten pengider-ider Dewata Nawa Sanga kakaryanang Pelinggih Dewa ring Gununge miwah pasisin segarane. Kelod kauh utawi Wayabya mawasta teben genah sakancan pangleburan regede. Yen ring kawentenang duhkitane mawasta naraka utawi kawah jambangan awanan genahe ring pasih Ulu Watu.
Punika martos matenggek batu wantah janmane sane sigug, bengkung, tan uning ring sukat angga patut nemonin naraka loka. Regede kalebur antuk Sanghyang Dorokala, Kingkara balan Ida Sanghyang Yamadipati dados suci awanan pinaka pelinggih Sanghyang Rudra panglebur sahananing mala, papa, klesa, reged bhuana agung miwah bhuana alite. Regede sane katanem kasingidang metu amrta ngamertaning sarwa tumuwuhe, baburon miwah i manusa. Yening ring etika utawi susila agama Hindune iwange tan patut sinahang ngangge pangunadika mangda nenten ngaletehin pikayun sameton tiosan.
Kakalih sane pakantenane satata matungkas ring jagate manut sor singgih, luan teben, sukla caruban, suci reged, kawon becik, kawah swarga, wahya adyatmika, sekala niskala, dewa raksasa, iwang patut miwah sane lianan. Makekalih punika patut satata anut pemargi sasana lan tata cara ring kawentenan genah, nuju kadegdegan jagat (keseimbangan). Yening eling ring ketatwan Rwabhineda janten sida nginggilang kasucian, mendem karegedan sane satata rumaket tan sida pasahang. Kadegdegan miwah kalanduhan sakala niskala pinaka pangaptin lan tatujon sakancan mauripe sami. Sakewanten yening regede mamurti huru-hara ikang jagat ngawinang kabiahparan, bengbeng kayun, tan sida molah maprawerti manut tatujon kahuripane wantah bancana nibanin jagate sane nenten surud-surud.
Ring tata cara ngalimbakang sor singgih miwah luan teben satata inggil kamargiang anggen ngeraksa taksu utawi tejan jagat bhuana agung miwah bhuana alit. Sane sinanggeh luan ring Bali wenten kakalih minakadi genah Sanghyang Baskaradipati / Surya, endag utawi kangin miwah genah kaja. Kaja mateges gunung, ring dija ja gununge utawi tegehe irika pinaka luan. Duwaning gunung manut Smrti agama Hindu ring tattwa miwah purana pinaka pelinggih Hyang Widhi mateja Sanghyang Gana dewaning kerahayuan mangraksa sakancan mauripe mangda nenten manggihin biahpara.
Sane sinanggeh teben wantah kelod miwah kauh. Kelod mateges laut utawi pasih, miwah kauh genah Suryane masurupan. Patemoning segara ukir pinaka pamurtian Rwabhineda ngawinang jagate metu kahuripan kadi patemoning Purusa Pradhana. Sane sinanggeh suci patut ring luan, sane singanggeh reged patut ring teben. Gunung pinaka luan (kaja) makadi Lingga Acala, Segara ring teben pinaka Bhaga Acala wantah kawentenan kiwa tengen Bhuana Agunge patut wenten makekalih adung patemon manut sasana.
Kangin kabawos luan utawi huluning jagat, duwaning wantah Sanghyang Surya sida nyantenang lemah peteng jagate. Genah pangriin tejane pinaka ulu wantah pateh kadi ring bhuana alit tejan janmane magenah ring ulu surya kalih. Nenten tios wantah teja ngawinang jagate galang apadang, tatas, tetes, ring daging-daging sastra agama pinaka sasuluh manah tejan janane maurip. Kauh pinaka teben, minakdi kajantenang Sanghyang Surya masurupan utawi engseb nyatenang jagate peteng. Peteng patut genah suwung, suwunge genah madurgama, tenget, macihna ngeresin manah sang mangantenang. Ring kawentenane peteng patut yatnain mamargi mapan sering ngaregedin sang tuna yatna, tuna eling ring kasujatian panepas iwang patut.
Rikalaning peteng manah jatmane sidha ngaregedin sarira. Punika suksman luan teben ring bhuana agung miwah bhuana alit.
Yening jagi ngawangun sarira bhuana agung mapelemahan wangunan, tetangunan, minakadi wangunan Parhyangan genah ngarcana Widhi, wangunan pawongan genah pasayuban nunas kahuripan, patut titenin antuk pamastika panepas kaweruhan dados manut sane patut, miwah dados sakewanten nenten patut. Dados sane patut madasar Tattwa, Smrti, Sima, Drsta, Ajah-Ajah Sastra agama Hindu. Sakewanten dados sane nenten patut wantah madasar kamomoan kayun antuk kawiryan, kabyuhan, kawibhuhan Raja brana sakama-kama sane nenten langgeng. Yening dadose sane nenten patut margianga janten keni pamastun bhisaman Sanghyang Sinuhun manut sastra agama. Punika awinan tata cara ngawangun patut plapanin antuk sasuluh sastra sane nginutin luan teben miwah suci reged. Tatujone mangda sida ngraksa kasukertan taksun jagat Baline sakala niskala satata inggil, ajeg miwah sida katincapang.
4. Tri Loka
Tri Loka minakadi :
- Bhur Loka: pinaka dasar wangunan sanistane antuk pendeman manut sor singgih, anggah ungguh wangunan sane kekardinin. Sekaluwir wangunan patut madaging dasar wangunan antuk padagingan pinaka pamikukuh bongkol wangunan. Sakalane dasar taulan wangunan janten kapanggih antuk pangaksian niskalane madasar antuk pikayun, pawilangan masor singgih manut kawentenan mangdane suka rahayu.
- Bhuah Loka: angga wangunan minakadi kakuwub manut kawentenan genah, wastan wangunan masor singgih anut pamargi.
- Swah Loka: kereb wangunan sane ngayomin ngraksa sakeng luhur mangdane sida maurip kalingganing antuk dewata manut tatujon, kuwub lan genah wangunan.
5. Catur Lokapala
Catur Lokapala inggih punika ngawangun pakarangan utawi wangunan nyatur desa genahnyane pinaka pangraksa jiwa pranamaning sang ngawangun miwah sakancan wentene ring pakarangan inucap. Tatuwek Tattwane wantah nginggilang indik kawentenang Catur Dewata minakadi :
- Kaja, Dewa Wisnu: genah Gedong.
- Kangin, Dewa Iswara: genah Bale Dangin, Bale Gede/Sumanggen,
- Kelod, Dewa Brahma: genah Paon/Peratengan.
- Kauh, Dewa Mahadewa: genah Loji.
Mawit sakeng katatwane punika mawinan wenten genah wawangunan nyatur ring pakarangan. Riantukan sami para janane mrihang kasukertan mangdane sida kaswecanin, keraksa, keemban antuk Sanghyang Catur Lokapala. Katengetan ngwangun pakarangan miwah wangunan manut tata cara Arsitektur Bali manggeh ring sakancan rarincikan kantos puput satata nginggilang ngastawa miwah ngelinggayang Sanghyang Widhi manut kadi Prabhawan Idane sane karcana ring Istadewata.
6. Paduraksa
Paduraksa manut Pamucun Genah Pakarangan. Paduraksa mapiteges nyikiang pangraksa mangdane satata mapaiketan sakeng genahe sane nyatur dados asiki. Pamucu mapiteges nganutang ring tata cara, tata laksana, tata krama manut kapatutan daging sepat siku-siku. Nyiku wantah lengkonge sane anut beneng malih nganutin adunganya. Yen sampun nyiku martos sampun adung, anut, pastika, janten. Kasujatianya pastika sampun wenten sane nyengker, ngraksa ngicening panaweng mangda rumasa degdeg landuh. Aran genah manut kadi pamucun karang paumahan luire :
- Kaja Kangin mawasta Sari/Sri Raksa patut genah suci Parhyangan, Merajan utawi Sanggah.
- Kelod Kangin mawasta Guru/Aji Raksa patut genah toya, jineng, ketungan, paon.
- Kelod Kauh mawasta Rudra Raksa patut genah WC, Teba, Kandang.
- Kaja Kauh mawasta Kala Raksa patut genah Panunggun Karang/Sedahan Karang miwah ketungan.
7. Asta Dewata, Asta Bumi, Asta Dala, utawi Asta Wara.
Asta Dewata wantah akutus Dewane sane patut ngraksa Bhuana Agung miwah Bhuana Alite. Palemahan utawi kawentenan para dewatane kengin magenah ngider Bhuana patemoning Catur Lokapala miwah paduraksa/pamucun karang dados Asta Bumi/Asta Dala minakadi kutus wawidangan pah-pahan jagat. Pangraksane ngider Bhuana Agung mangdane nemu katentreman, kasantosan miwah karahayuan sang ngenahin wawidangan inucap. Sakeng katattwan indik pangraksan jagat punika wetu raris pah-pahan genah wangunan ring pakarangan.
Luir pamargin ngenahang wawangunan ring pakarangan manut Asta Bumi, Asta Dewata, Asta Dala manados Asta Wara kanggen wilangan genah minakadi :
- Sri magenah kaja kangin patut genah Suci, Parhyangan, Sanggah, Merajan pangawit nyukat pinaka ulununing pakarangan.
- Indra magenah kangin wilangan tampakan sakeng Gedong patut rauh ring Indra genah Bale Dangin, Bale Gede, Sumanggen anggen genah ngupakara Manusa Yadnya miwah Pitra Yadnya.
- Guru magenah kelod kangin wilangan tampakan sakeng merajan patut rauh ring sri utawi uma patut genah sumur utawi tower pinaka Linggih Hyang Wisnu, Jineng Linggih Dewi Sri. Patut genahne mejajar sakeng kangin ngawuhang duwaning samian tan patut kacaruban antuk reged.
- Yama magenah Kelod, sakewanten yening wilangan tampakan sakeng Gedong utawi Bale Daja patut rauh ring Brahma/Yama genah paratengan linggih Sri Suci tan dados anggen genah sirep jatma makurenan, mangda nenten ngaletehin.
- Rudra magenah kelod kauh patut genah badan wawalungan utawi teba wilangan sakeng Gedong rauh ring Rudra.
- Brahma magenah kauh sakewanten yening wilangan tampakan sakeng bale dangin ke loji utawi bale dauh patut rauh ring Sri.
- Kala kaja kauh, wilangan tampakan sakeng gedong patut rauh ring guru pelinggih Panunggun Karang utawi Sedahan karang.
- Uma magenah kaja wilangan tampakan sakeng panyengker ka Gedong patut rauh ring Uma, sakeng Merajan ka Gedong patut rauh ring Guru. Gedong simbol gunung mawinan pinaka ulun umah, linggih Wisnu dwaning manut katattwan Adiparwa maosang wantah Sanghyang Wisnu sida ngamolihang Amrta ri kala pamuteran Mandaragirine.
Mekarya kori angkul-angkul
wilangan tampakan patut rauh ring Kala linggahnyane sakeng aling-aling ka pamesuan.
Paembang sukat wangunan sakeng panyengker sanistane, rauh ring Guru mateges bobot, muat, mangda nenten embet, pinaka genah pamargin niskala lamakane nenten caruban karegedan, katawengan antuk umah/pawongan. Sakeng panyengker yening polih sakeng sisi kangin ka Bale Dangin rauh ring Indra, sakeng sisi kelod ka Paon/Paratengan rauh ring Yama, sisi kauh ka Loji rauh ring Brahma, sisi kaja ka Gedong rauh ring Uma manut Genah Asta wara. Sami wilangan Astawara ngangge tampakan ngariinin sakeng Sri rauh Uma kadagingin panikel manut genah lan tatujon sami patut mapangurip atampak ngandang.
Genah Wangunan manut Pakarangan Sikut Mepek Arsitektur Bali madasar antuk Asta Bumi/Astadala/Asta Dewata/Asta Wara.
Conto Karang Marep Kauh.
yukat genah pamedal mapedum 9 (sanga) patut ngrupet kateben manut kawentenan luire punika :
- Karang mapamedal majeng kangin sukat pamadale sakeng kaler, rauh ring sisi kelod, wilangane 1. Akasing prih ala, 2. Kinabhaktian ayu, 3. Werdhi guna ayu, 4. Danateka ayu, 5. Brahmastana ala, 6. Danawerdhi ayu, 7. Nohan ayu, 8. Istri jahat ala, 9. Nistayusa ala.
- Karang mapamedal majeng kelod sukat pamadale sakeng kangin ke sisi kauh wilangane 1. baya agung ala, 2. tanpa anak ala, 3. suka mageng ayu, 4. hudan mas ayu, 5. brahmastana ala, 6. dana werdi ayu, 7 sugih baya ala, 8. teka werdi ayu, 9. kapaten ala.
- Karang mapamedal majeng Kauh sukat pamadale sakeng sisi kelod kantos kaler wilangane 1. baya agung ala, 2. musuh makweh ala, 3. werdi mas ayu, 4. werdi guna ayu, 5. danawan bares ala, 6. brahmastana ala, 7. kinabhakten ayu, 8. utangan ala, 9. karogan ala.
- Karang mapamedal majeng kaler ngawit nyukat sakeng sisi kauh ke sisi kangin, wilangane 1. karogan ala, 2. tanpa putra ala, 3. wijara kler/gering/wicara ala, 4. kadwan/kadalih ala, 5. brapanganan/danawan ala, 6. brahmastana ala, 7. suka agung ayu, 8. kasyasih/kawisesan/bagia asih ayu, 9. kagengan baya ala.
Nyukat pakarangan ngeriinin sakeng kangin ngauhang, sakeng kaler ngelodang. Sukate jimbarne kangin kauh langkungan malih asiki wilangan depaane ring kaler kelod, antuk pangurip pateh Ahasta Musti manut sukat depa alit utawi depa agung. Sakewanten manut genah yening tan prasida kanutang malih antuk kawentenan. Nyukat genah pamedal patut murwa daksina sakeng kangin ngelodang (arah jarum jam) dwaning wantah nyujur kauripan. Manut katattwan Arjuna Wiwaha rikala Sanghyang Indra mapikarsa ring Bhagawan Wiswakarma, ngukir Manik Swargane sakeng nenten maurip dados maurip papitu Widyadarine sane listu ayu jagi ngoda tapan Sang Arjuna ring Indrakila.
Pangrupet sasukatan satata ka wangunan mangdane sida nguripang sukat manut genah agung, alit inggian ring genahe cupek tan sida ngawangun mepek upami wantah kalih are, sakeng genah suci kaja kangin uripang sukate ka paumahan dados rauh ring indra, guru, yama miwah uma.
Nyukat Merajan sane dados pokok wangunan Sanggah Kemulane ka wangunan sane tiosan manut masor singgih wilangan wangunan palinggih rauh ring guru, wantah taksu rauh ring yama. Rongan pelinggih padma pinih luhur, raris bale pelik, kemulan, indik peliangan, lepitan, taksu piasan pateh, raris pangrurah, pinih sor palinggih ibu/dewa Hyang.
Sukat genah paumahan bataran bale daja/gedong, andapan ring bataran pelinggih piasan lan ibu, raris bataran bale gede/sumanggen, raris bataran bale dauh/loji, sane pinih andap bataran paon/paratengan, tower lan jineng dados tegeh.
Yening ring bacakan Asta Wara kauh magenah Brahma sakewanten ring ngaryaning paratengan genahe kelod rauh ring Brahma sakeng Gedong punika wantah sakeng katattwaning Catur Lokapala karingkes dados Tri Mandala manados Tri Murti manut Rwabhineda sane sinanggeh luan kaja linggih Wisnu kantun manggeh, sane sinanggeh luan kangin linggih Iswara kantun manggeh, sane sinanggeh teben kelod miwah kauh karingkes dados kelod asiki pinaka teben Linggih Brahma. Kelod mateges ke laut utawi ka segara, pinaka genah sarwa regede sakewanten kelebur mangda sida suci awinan pasihe kebus lingganing pangeleburan mala manados Amrta. Dwaning Brahma ngelebur lara, roga, mala, reged dados Amrtan jagat ring paratengan. Rateng mapiteges lebeng, tasak wantah sang ngalebengang yoga sida nglebur mala lara roga wignaning kauripan.
Bangunan mapiteges elingang/adegang, jengahang melaksana patut uning ring sikut ngindikang ngundukang sikut ngangge sikut darsana manut sasana, sasana manut linggih, linggih manut tatujon. Sang satata eling ring angga wawu sida ngawangun padewekan mangguhang pasayuban kadi umah nyayubin sang ngumahin mangdane rahayu tis embon tan kataman kebus bara, dingin mangilgil.
Bacakan Karang Panes/Kabaya-baya miwah ala siosan.
- Karang Gelagah siong kelod, ala, kelangan, patut nanem limawa geni di pakarangan.
- Karang Kala Wisa, siong kauh kesakitan, mehan mati ala.
- Karang Sri Sedana, siong kauh ala tukaran, sakit, patut nanem pisang batu di sisi kangin.
- Karang Siwa Bhoga, dangsah kelod, sering keni gegodan ala.
- Karang Brahma Padem, dangsah makta biang lalah barak masemu kuning, karang angker kebaya-baya ala.
- Karang Sigar Penyalin, linderin toya, ala, tukaran, patut tanemin tunjung/kumbang di toyane.
- Karang Asu Ngelak, madaging gunung di sisi kauh, ala sering karusak wong tiosan, patut gantungin lungka, utawi belahan pucung.
- Karang Singa Meta, medal toya di pekarangan kasakitan, patut nanem batu di tengah pakarangane.
- Karang Arjuna, siong kangin, baler gunung, delod gunung ala sering kapisuna.
- Karang Tanahne Selem, ocem, rasa pahit, mebo andih, genah setan, tonyo ala.
- Karang Kapanca baya, jaka, nyuh, ental, macarang gedebong mbud di tengah.
- Karang Karajabaya mentik oong kasiratan rah tanpa sangkan, lulut baya dipakubaan ala.
- Karang Panca Baya, katiben amuk, mati ngulah pati, salah pati kantos ping tiga tan dados genahin, wangunan pungkat tanpa sangkan ala.
- Karang Salah Wetu, buron salah rupa, bangkung, kuluk manak tunggal.
- Karang Panca Bumi, kasander kilap, sayongan.
- Karang Leyak Gundul, tanah medal andus/kukus makedus, ala.
- Karang Buta Walu, celeng berasan.
- Karang Karogan, ayam, asu masaki di salu, reged ala.
- Karang Kawisyan/Papa Bramana, umahin tabuan sirah, nyawan, celepin lalipi.
- Karang Geseng umah puun, ala.
- Karang Suduk Angga, tembok, pagehan, crapcapan saling tebek kapisaga.
- Karang Sandang Lawang, sameton sodet pakarangane negen margi amada-mada Bhatara, ala.
- Karang Numbak, katumbak rurung, tukad, telabah, jelinjingan, pempatan, patluan, bingin, kepuh, pule, bale banjar, pura miwah sanen siosan, patut karyanang "song mbah" marep ka panumbake ngayat Sang Kala Amengku Rat.
- Karang ngaluwanin pura, bale banjar, payadnyan, griya lan setra, ala.
- Karang Tenget, wit pura, sanggah, payadnyan, setra tan dados genahin.
- Karang Kalebon Amuk, naanin amati-mati ngulah pati, ala.
- Karang Buta dengen, pakantenane suwung, ngeresin manah, serem, ala.
- Karang lebahan kelod lan kauh, sering kageringan demenin desti nomor 11 kantos 28 bacakan karang gerah utawi panes patut, carunin utawi upakara.
- Karang Sula Nyupi, yen lingkuhin rurung panes karang ika.
- Karang kutakabanda, yen apit rurung panes karang ika.
- Karang teledu nginyah, karang sane tan wenten karang panyanding, linderin pangkung, gunung, margi, sering kageringan, nomor 29,30, miwah 31 patut makarya "padma sari" ring arepan paumahan, sane kayat Sanghyang Durgha Maya utawi Sanghyang Kala Durgha.
- Karang gerah, sane nyanding setra, pura, kepanesan sang ngumahin.
- Karang asu welang, yen wenten karang paumahan selang seling genahnia sakadi triwangsa, jaba, triwangsa jaba, selanturnyane sane jaba kepanesan/kesakitan.
- Karang sandang lawe, yening tumbak margi alit. Indik karang karubuhan lan sandang lawe patut ngadegang "Padma andap" ring panumbak rurunge ngayat Sanghyang Wisesa yata kocap Sanghyang Indra Belaka, yan tan asapunika makadi kala maya utawi kala desti nyengkalen sang adruwe umah.
- Karang naga makaem, pamesu di bucu tan ana pemayuhnia.
- Dongkang makaem adegan bale bunder, bale trojogan magrantang maider, bataran magunung rata/ nampih bataran maider, ala.
- Karang manyeleking, mapapasan pemesuan/kori mawasta naga sesa ala.
Sakancan karang kapanesan karajabaya yening metu rah tan pasangkan patut caronin sadurunge mawaneng 40 rahina yening langkung patut "caronin ageng". Yening wenten nyawan tabuan ring paumahan lan merajan satios ring gelebeg, kelumpu, jineng patut labain.
Katattwaning Taru Pramana Miwah Aji Janantaka
Taru sane patut angge lakar Mrajan/Parhyangan
- Angge Arca Pratima: Cendana paragan Bhatara Paramasiwa.
Majagau paragan Bhatara Sadasiwa.
Cempaka Kuning paragan Bhatara Siwa.
- Angge Pelinggih luire : majagau, cendana, cempaka, buni sari, pala, kwanitan, gentawas, jempinis, bayur, udu, waru rot, waru tutup, sari tanjung, sandat, ceruring, cemara, taru pucang/buah, kelapa, miwah gebang/ental, jaka miwah sane lianan.
Taru sane patut angge lakar bale paumahan.
- Ketewel, Klampuak pinaka Prabhu.
- Jati, Juwet, pinaka Patih.
- Wangkal pinaka Kanuruhan.
- Sentul pinaka Pangalasan.
- Benda/Teep, Buni, pinaka Arya.
- Sukun, Kaliasem pinaka Demung.
- Timbul, buluan, pinaka Tumenggung.
- Taru Gulma soroh tiing; petung, jlepung, santong, tamblang, buluh, ampel, baru, tutul, tundak, gading, wori miwah sane lianan.
- Taru Gebang sakeluir malawasan; ental, jaka, buah, seseh, ibus, buyuk miwah sane lianan.
- Kwanitan pinaka Petengen.
- Juwet, bengkel, jempinis, bayur, bentenu, slampitan, camplung, kayu sidem, gentimun, dis, suniba, blingbing, talun, kayu buluh, kayu bawang, boni mawoh, klampuak, pala, gentawas, miwah sane lianan.
Taru lakar Lumbung, Jineng, Gelebeg.
- Prabhunia pungut-pungut, blalu/sengon/albesia, patihnia miding, mantrinia katekek, prebekelnia kutat (utama).
- Sakancan tiying, taru masekar lan mabuah.
Taru lakar Kori/Jelanan luire;
- Kalikukun, Kalimoko, Klincung, Kaliasem ngaran Kayu panulak upaya ala.
Taru Angge lakar Pawon.
- Prabhu Wangkal
- Patih Klampuak.
- Mantri Juwet, Kutat.
- Taru masekar, mawoh, gulma, gebang, pucangan, miwah sane lianan.
Taru sane tan patut anggen wangunan luire :
- Taru tan masekar jeg mawoh, taru masekar ambunia pengit alid, punika rumawak kapanjinganing bhuta kala, dengen, banaspati, jin, setan, bake, mamedi. Taru ika minakadi : bunut, bingin, aha, taru tai-tai miwah sane lianan.
- Taru sane metu ring Parhyangan, jurang, pangkung, setra, bebajangan, perurone kembar, tunggak wareng, bah bangun, anyudan, embud hati, kasander kilap, pungkatang angin rauh akahnia, punggul, pungkat megat pangkung, tukad, margi, kasangsang, kayu mati tanpa krana. Taru karubuhan tikel ngliwat wates bangkiangnia, jepit wates panyengker, katadah sang Adikala selamine.
- Yening taru katewel, jati, benda, unggu, sentul, angge palinggihan dewa, yening sembah susud guna ngaran, susud kasukan, susud wangsa, ngawinang druwene ilang sekebidang tan kauningin.
- Lakar wangunan layonan, yening amreteka sawa lakare kari jumah layonang ngaran, nanging yan gingsirang ka sanggah jineng nora kaleboning layon, wenang angge lakar wangunan.
- Kayu sane masoca angge sunduk sasaka cacad ngaran, kayu laad wadah/atiwa- tiwa leteh ika, tan wenang angge wangunan.
- Kayu laad bale mungkatang awak, kayu sisaning bale puun, kayu laad umah angge merajan, lumbung, pawon ila-ila dahat tukaran kasengsaran ngaran.
- Taru embud hati tan yogya angge saka, dongkang makeem ngaran.
- Taru ngalenging tunggaknia, taru suduk rabi ( tebek timpal), taru tunggak semi, nyuh lan buah macanggah miwah sane lianan.
Pakeling / Yumupakatahu;
- Yening palinggih sane sampun kaaci maplaspas genep, patut sang maduwe ngantukang utawi ngelebar, sakewanten yening wenten pikarsan sane tunggil soroh jagi nunas, dados kantunkang tur kaaci sakadi patut.
- Taru sane ala mentik wenten pamayuhnyane, inggih punika; rajah bongolne turmaning ngaturang upakara prayascita, durmangala, suci petak asoroh lan runtutanya, katur ring Sanghyang Sangkara.
- Umah sane durung maplaspas tan dados sirepin, katadah Sanghyang Kala ngaran.
- Tata cara ngrubah tegal miwah carik, anggen karang patut nuntun Bhatari Sri ka Badugul antuk tapakan daksina panuntunan, raris ngruak antuk upakara panyapuh.
- Bale dangin, bale dauh, ngempel nelasang pakarangan, ngempel bale diarepane embet nyakitin.
- Adegan macelep ring lambang, dongkang makaem ngaran, ala.
- Nguwad karang patut kakaryanang upakara pangingkup karang.
- Ngingsirang palinggih, paon, jineng, umah patut katuntun, yan tan mangkana ala dahat.
Sumber:
Asta kosala kosali Astabumi


text:
1Sasampune wusan kaributane punika, Dane Paulus raris munduhang warga pasamuane. Irika dane mituturin buat ngukuhang manahipune sareng sami, sambilang dane mapamit, tumuli mamargi lunga ka jagat Makedonia. 2Dane nylajah jagate irika tur akeh dane mapitutur ring warga pasamuane sane wenten irika buat ngukuhang kapracayanipune. Pamuputipun dane rauh ring jagat Akaya. 3Sasampune tigang sasih suen danene irika, dane raris mapakayunan jaga malayar ka jagat Siria. Nanging duk punika anak Yahudine sampun pacuk paiguman jaga nyedayang dane. Duaning asapunika dane mapakayunan jaga mawali nglintang ring jagat Makedonia. 4Dane kasarengin antuk Sopater, pianak I Pirus sane saking kota Berea. Maliha Aristarkus miwah Sekundus, makakalih saking kota Tesalonika, Gayus saking kota Derbe, Timotius, Tikikus miwah Tropimus saking jagat Asia. 5Sane nyarengin Dane Paulus punika mamargi riinan tur nyantosang tiang miwah Dane Paulus ring kota Troas. 6Sasampun lintang Rerainan Roti Tan Paragine, tiang malayar saking kota Pilipi, tur sasampun petang rahina suenipun malayar, tiang rauh ring kota Troas tur kapanggih ring ipun sareng sami. Irika tiang sareng sami jenek pitung rahina suenipun. 7Ring rahina Saniscara wengine, tiang sareng sami mapunduh buat nunas bujana suci. Dane Paulus mabebaosan ring parawarga pasamuane irika, tur bebaosan danene punika ngraris kantos tengah wengi, santukan benjang semengipun dane jaga mapamit saking irika. 8Ring lotenge genah tiange mapunduh, akeh wenten lampu. 9Wenten anak truna mawasta Eutikus, ipun negak ring jendelane. Santukan Dane Paulus nglantur mabebaosan, kantos Eutikus kiap nguyuk-uyuk, pamuputnyane ipun pules leplep, raris labuh saking lotenge sane tingkat kaping tiga. Ipun raris kambil antuk parasemetone, nanging ipun kadapetang sampun padem. 10Dane Paulus raris tedun, tumuli ngakebin Eutikus, sarwi dane mabaos sapuniki: "Sampunangja gresiuh, ipun kari urip." 11Wusan punika dane raris mawali ka loteng, tumuli nyacarang roti raris majengan. Sasampune sue mabebaosan ring parasemetone irika, ngantos galang kangin Dane Paulus raris mapamit. 12Irika parasemetone raris ngateh anake truna punika budal ka umahnyane santukan ipun sampun urip. Mawinan parasemetone irika sami pada marasa polih panglipur. 13Tiang sareng sami ngriinin munggah ka kapale raris malayar ka kota Asos. Irika Dane Paulus jagi munggah ka kapale. Dane sampun maosang indike punika ring tiang, santukan dane jaga madaat mrika. 14Sasampune kapanggih ring kota Asos, tiang raris ngaturin dane mangda munggah ka kapale, tur ngrarisang malayar ka kota Metilene. 15Saking irika tiang sareng sami ngraris malayar tur benjangipun tiang rauh beneng ring arepan Pulo Kiose. Benjangipun tiang rauh ring Pulo Samos, tur malih kalih rahinanipun tiang rauh ring kota Miletus. 16Dane Paulus sampun mastiang tan jaga simpang ring kota Epesus, mangda sampunang bes sue dane ring jagat Asia. Dane gegison mangda gelis rauh ring kota Yerusalem. Maliha yen kapo mrasidayang mangda ring Rerainan Pentakostane dane sampun rauh irika. 17Saking kota Miletus Dane Paulus ngutus anak ka kota Epesus, nunas mangda parapanglingsir pasamuane rauh ka kota Miletus matemu ring dane irika. 18Sasampun parapanglingsire punika pada rauh, Dane Paulus raris mabaos, sapuniki: "Parasemeton sinamian sampun pada uning, ngeniang ring laksanan tiange ring pantaran parasemetone, ngawit saking wau tiang rauh ring wewengkon Asia puniki. 19Antuk manah dreda bakti tiang sampun ngaturang ayah ring Ida Sang Panembahan. Tur sajeroning nglaksanayang pakaryan tiange punika, tiang tansah mespes yeh mata tur tan mari katempuh antuk gegodan. Santukan anak Yahudine punika setata mamanah ngamademang tiang. 20Semeton uning, mungguing tiang tan naenin nglemenahang paindikan sane mapikenoh pabuat semeton, sakadi sane sampun pidartayang miwah urukang tiang ring semeton ring arepan anake akeh, wiadin ring pumahan parasemetone. 21Marep ring anak Yahudi miwah ring anak sane boya Yahudi tiang tansah mapidarta mangda ipun pada ngesehin pepinehnyane, ngutang dosa-dosanipune, saha mawali ka ayun Ida Sang Hyang Widi Wasa, tur pracaya ring Panembahan iragane Ida Hyang Yesus. 22Sane mangkin, santukan tiang satinut ring pakarsan Ida Sang Hyang Roh Suci, tiang jaga ka kota Yerusalem, nanging tiang tan pisan uning, punapi sane jagi nibenin dewek tiange irika. 23Tiang wantah uning, mungguing ring sabilang kota, Ida Sang Hyang Roh Suci sampun miteketin tiang, mungguing tiang pacang kacadang antuk pangkeng miwah kamewehan. 24Nanging urip tiange puniki sampun rasayang tiang tan maji buat tiang, mangdane tiang nyidayang nyampurnayang pakaryan tiange miwah muputang pakaryan sane kapirasayang antuk Ida Hyang Yesus ring tiang, buat nglumbrahang Orti Rahayu indik sih pasuecan Ida Sang Hyang Widi Wasa. 25Tiang sampun ngrauhin semeton sareng sami, midartayang indik dados kaulan Ida Sang Hyang Widi Wasa. Tur sane mangkin tiang marasa, mungguing semeton tan pacang naenin malih kapanggih ring tiang. 26Duaning punika ring rahinane mangkin maduluran manah sane ening tiang nguningayang ring semeton sapuniki: 'Yening wenten anak saking pantaran semetone sane pacang nemu sengkala, paindikane punika boya dados tetegenan tiange.' 27Santukan tiang tan naenin lemenah midartayang saluiring pakarsan Ida Sang Hyang Widi Wasa ring semeton. 28Becikang miara ragan semetone miwah pasamuane sane sampun kapisarayang ring semeton antuk Roh Ida Sang Hyang Widi Wasa. Becikang ngamong pasamuan druen Ida Sang Hyang Widi Wasa, inggih punika pasamuan sane kawangun dados druen Idane ngraga malantaran sedan Putran Idane. 29Tiang uning, mungguing sasampun tiang makaon saking iriki, jaga wenten asu ajag sane galak ngranjing ring pantaran semetone, tur ipun tan jagi madalem ingon-ingone punika. 30Jaga wenten masanipun, wetu makudang-kudang anak saking pantaran semetone pacang maosang paindikan-paindikan sane bobab, buat ngoles warga pasamuane mangda nyak ninutin ipun. 31Duaning asapunika pada yatna tur elingangja, rahina wengi tiang mespes yeh mata mituturin semeton suang-suang kantos tigang taun suenipun. 32Sane mangkin semeton aturang tiang ring Ida Sang Hyang Widi Wasa miwah ring sabda sih pasuecan Idane. Ida kuasa ngwangun semeton tur mapaica merta, inggih punika merta sane sampun kasediaang pabuat kaulan Idane makasami. 33Tiang tan naenin ngedotang perak wiadin mas wiadin pangangge saking anak lian. 34Semeton ngraga sami pada uning, mungguing tiang sampun makarya antuk liman tiange puniki, buat nyukupang saluiring kaperluan tiange miwah timpal-timpal tiange. 35Ring saluiring paindikan, tiang sampun ngaturin semeton tetuladan, mungguing malantaran antuk matuyuhin raga, iraga patut nulungin anake sane katunan. Tur elingangja sabda sane sampun kasabdayang antuk Ida Hyang Yesus sapuniki: 'Luih bagia anake ane makidihang bandingang teken anake ane nampi.' " 36Sasampune Dane Paulus puput mabaos, dane raris sumungkem ngastawa sareng-sareng ring parapanglingsir pasamuane punika sami. 37Parapanglingsire punika raris pada ngelut tur ngaras Dane Paulus, sambilang ipun ngeling sigsigan. 38Ipun kalintang sedih santukan Dane Paulus maosang, mungguing ipun tan jaga naenin malih kapanggih ring dane. Irika raris parapanglingsire ngiringang Dane Paulus ka kapale.
Copyright
Learn More


text:
Sor Singgih Basa
Sekadi
ketahe ring Bali, ritatkala i raga mawicara sareng anak tiosan, napi malih i
raga durung uning sareng anake punika, i raga patut nganggen Basa Bali Alus.
Sakewanten akehan truna-truni mangkin meweh ngangge Basa Bali Alus. Minab
puniki santukan anak truna-truni bali mangkin sampun keni iyusan globalisasi.
Nika ngeranayang akeh alit-alit mangkin ngangge Bahasa Bali campuran. Akidik Basa
Bali, akidik Basa Indonesia. Nah ne mangkin titiang wantah ngecenin akidik
penjelasan antuk sor singgih basa bali.
Sor singgih basa taler kabaosang anggah ungguhing basa taler kangkat kabaos
unda usuk basa. Sakewanten sane lumrah kabaos ring desa pakraman inggih punika
"Sor Singgih Basa".
Manut sor
singgih basa sajeroning Basa Bali wenten pepalihannyane makadi :
A. Basa Bali
Alus Singgih (A.Si)
o Kruna Alus Singgih kruna alus sane
kanggen nyinggihang sang singgih,
Contoh basa Alus singgih:
“I Ratu kayun ngrayunan ulam bawi?”
“Ngiring masandekan, Anake Agung ngandikain.”
“Ratu yening wenten karya ring gria, nikain titiang”
B. Basa Bali Alus Sor (A.So)
·
Kruna Alus Sor kruna sane kanggen ngasorang
raga, ngasorang sang sor
Contoh Basa Alus Sor:
“Titiang sampun polih mapajar
ring pianakipune”
“Icen titiang nunas asiki, mangda
wenten anggen titiang bukti”
“Ipun kantun nunas, jantosang
dumun”
- Basa Bali Alus :
C. Basa Bali Alus Madia (A.Ma)
·
Kruna Alus madia kruna alus sane wirasane madia
Conto Basa Alus Madia:
“nggih titiang ampun wusan nunas”
Basa Bali sane kanggen ring desa pakraman kawangun antuk kruna-kruna sane manut ring sor singgih basa. Manut rasa basannyane kruna-kruna ring basa Baline punika wenten sane kawastanin :
- Kruna Alus Singgih
- Kruna Alus Sor
- Kruna Alus Madia
- Kruna Alus Mider
- Kruna Andap utawi Kapara
- Kruna Mider
- Kruna Kasar
Inggih nika akidik saking titiang antuk makudang-kudang pepalihan ring basa Bali. Antuk 'penjelasanne' soang-soang jagi icen tiang ring 'postingan' sane jagi rauh. Inggih suksma! (*bb/bsb)
Kaketus saking :
* Buku Sastra Bali
* Buku Kumuda Sari II


text:
Om Swatiastu,
Inggih Ida dane sareng sami sane wangiang titiang,
Maosang indik basa Bali druene, akeh pisan pikenohipun majeng ring kahuripan druene sareng sami, utaminipun ring iraga sane wenten ring sajebag jagat Bali. Silih sinunggilnyane basa Bali punika prasida anggen serana ngajegang angga sarira. Napi sane ngawinan kadi punika?
Inggih, sane mangkin titiang jaga nguningayang ring Ida-dane sami manut ring kawentenan aab jagate mangkin, sane kabaos aor tan pawates, risedek ngranjing ring era globalisasi. Akeh karasayang pengaruh-pengaruh sane nenten becik saking dura negara, ngranjing ka jagat Bali. Pengaruh sane kaon punika, minakadi akeh parajana Baline, pamekas para yoana druene, sane sampun maparilaksana sakadi nginutin budaya saking dura negara, akeh parajana Baline sane nganggen obat-obatan terlarang, akeh para yoana sane maparilaksana nenten manut ring tata krama miwah budaya Baline. Yening parisolah para yowanane kadi asapunika kabanggayang nglimbak, titiang ajerih ring manah pacang sayan kaon saha rug jagat Baline.
Sane mangkin ngiring iraga ngedohin pisan parilaksana kadi punika, iraga patut pisan setata pageh ring sikian. Sinalih tunggil sane kaanggen serana nenten wenten sios wantah basa Bali druene. Basa Baline kabuatang pisan anggen larapan, nincapang parilaksana druene, mangda prasida setata maparilaksana becik, duaning yening kayun mlajahin, raris nganggen basa Bali punika, sinanggeh iraga pacang prasida setata eling ring sikian, ring dija ja iraga magenah. Santukan ring basa Bali punika wenten sane kabaos sor singgih basa, sane pinaka cihna madaging tatakrama ngupadi kahuripan maparajana. Sapunapi sapatutnyane iraga mabaos ring anake sane sampun lingsir, sapunapi mabaos ring anake sane durung kauningin utawi durung kenal, sinanggeh iraga setata jaga eling, ring dija iraga magenah, sang sapasira sane kairing mabaos, mawinan pacang prasida setata mabaos sane ngawetuang ledang pikayunan anake siosan utawi kabaos "angawe sukaning wong len ".
Ida-dane miwah sameton sami sane wangiang titiang,
Yening iraga mlajahin basa Bali, janten setata eling ring Ida Sang Hyang Widhi Wasa. Indayang pratyaksayang, yening anake nganggen basa Bali, makadi ring paruman, ring pasangkepan, janten rikala ngawitin mabaos, ngojarang Om Swastiastu, raris rikala muputang bebaosan, setata kadulurin antuk Om Santih Santih Santih Om. Puniki nyihnayang iraga setata eling ring Ida turmaning stata nyinahang pangubakti mangda ngamolihang karahajengan sareng sami.
Salanturipun sajeroning mlajahin basa Bali, setata iraga eling ring budaya, saluir pakardin i manusa, sane mawit saking padma hredayane. Ring budaya druene ngranjing sane kabaos kasusastran. Kasusastraan Bali punika nganggen basa Bali, saha kasurat antuk aksara Bali, mawinan budaya druene mapaiketan pisan ring basa Bali, bilih-bilih basa Baline kabaos pinaka akah budaya Baline. Taler kabaos, mungguing budaya Baline kpramanain antuk agama, uning raris iraga ring sastra-satra agama, taler uning ring asapunapi maparilaksana sane becik. Yening sampun setata maparilaksana becik, sinanggeh setata nemu bagia, kadi kabaos ring sastrane.
"Ring hulu, ring helet, ring p'ringga ring laya, ring jroning paperangan kuneng, tar teka juga ikang bhaya ri sang darmika, apan subhakanna rumaksa sira ".
-Suksmanipun, yening sampun setata maparilaksana sane becik, yadiastun iraga magenah ring genah sane kalintang mayanin, iraga jaga mangguh karajahengan, duaning sang sane setata nglaksanayang dharma, jaga ngamolihang woh pakardinipun. sane ngawinan setata mangguhang ayu.
Ida-dane miwah sameton sami sane baktinin titiang,
Majalaran mlajahin basa Bali, prasida mlajahin budaya druene. Mangda nenten iraga kabaos, kadi i katak sane wenten ring sor tunjunge, i kekupu saking doh ipun ngarasayang kamiikan ipun i sekar tunjung, sakewaten i katak yadiastun nampek ring genahe punika, setata nyongkok nenten ngrasayang kamiikan i sekar tunjung. sane kalintang ngulangunin. Suksmanipun, iraga ring jagat Bali akeh pisan madue seni budaya, sane luihing utama kabaos adiluhung, ngawinan akeh parajanane saking dura negara, meled pisan manahipun ngantenang seni budaya druene, sakewanten iraga sane magenah ring Bali nenten pati lingu ring budaya druene, mangda nenten kadi asapunika.
Kadi sampun kabaos i wau, iraga mlajahin basa Bali, gumanti prasida eling ring raga, ring dija ja pada magenah, setata nglaksanayang wacika parisuda, stata eling ring Ida Sang Hyang Widhi Wasa, eling ring agama, eling ring budaya Baline. Yening sampun stata eling kadi punika, sinanggeh iraga prasida setata tureksa ring angga, prasida setata mulat sarira, duaning wenten kabaos,
"apan ikang manah ngaranya, ya ika witning indrya, maprewerti to ya ring subha asubha karma, matangyan ikang manah juga prihen kahutamanya sokareng"
-Sane kabaos manah wantah satmaka witnyane saking indria sami, saking punika taler jaga matemu laksana sane becik utawi kaon, mawinan patut iraga ngeretin manah punika ngawit saking mangkin.
Inggih sasampune iraga prasida nglaksanayang kadi iwau, janten pacano setata ajeg ring raga soang-soang. Ajeg ring angga pacang metu parilaksana sane becik, sane ngawinang ajeg jagat Baline. Yan sampun ring soang-soang angga setata prasida ajeg, asapunapi ja kabaos ageng gegodane ring jagat kaliyugane mangkin, sinanggeh prasida iraga jaga ngimpasin. Punika mawinan titiang tan surud-surud jagi nunas ring Ida-dane sami, ngiring setata ngrajegang basa Bali druene, mangda rajeg ring angga, saha mangguhang karahajengan ring jagate, prasida raris mangguhang tetujon umat Hindune, inggih punika Moksartam Jagaditha Ya Ca Iti Dharma, Gemah lipah lohjinawi Tata tentrem kerta raharja. Taler Tatan kirang apangan kinum, Wahya dhyatmika, Suka tan pawali duhka, majalaran pasuecan Ida Hyang Widhi Wasa.
Ida-dane, para sameton, miwah pamilet sane kasumayang titiang,
Kadi asapunika titiang prasida matur, titiang wantah rumasa ring padewekan tambet, turmaning menawi ta kawentenan titiange sekadi nasikin segara, purun prasangga titiang nanginin Ida-dane sane sampun matangi, mawinan mawanti-wanti titiang nunas pangampura, dumogi ledang arsa ngaksamayang katambetan titiang.
Inggih, puputang titiang antuk parama santih,
Om Santih, Santih, Santih Om


text:
1Wusan punika Ida Hyang Yesus raris mamargi nglelana ring wewengkon Galilea. Ida tan kayun nglelana ring wewengkon Yudea, santukan parapangageng anak Yahudine irika ngrincikang pangindrajala jagi nyedayang Ida. 2Daweg punika rerainan Yahudine sane mawasta Rerainan Pondok Daun sampun nampek. 3Duk punika parasemeton Idane mabaos ring Ida asapuniki: "Ane jani melahan beli matinggal uli dini, tur kemaja beli ka wewengkon Yudea, apang parasisian beline pada nepukin pakardin beline. 4Krana anake ane makeneh apanga kabinawa, singja nglaksanayang gegaenne di tongos-tongose ane sepi. Sawireh beli nglaksanayang buka keto melahan edengang ragan beline teken anake liu!" ( 5Mula parasemeton Idane punika taler tan pracaya ring Ida.) 6Ida Hyang Yesus raris mabaos ring parasemeton Idane sapuniki: "Panemayan Beline tonden teka. Nanging buat adi ajak makejang setata ada masanne. 7Gumine tusing bakal geting teken adi, nanging gumine ento tansah geting teken Beli, sawireh Beli setata bani merberang tingkahne ane corah. 8Nah kemaja adi pada marerainan. Beli tusing milu kemo, krana panemayan Beline tonden teka." 9Asapunika pangandikan Idane, tur Ida kantun ring wewengkon Galilea. 10Sasampune parasemeton Idane lunga marerainan, Ida taler lunga mrika sakewanten pamargin Idane tan gegalangan, nanging sesiliban. 11Daweg rerainane punika, parapangageng bangsa Yahudine pada ngrereh Ida tur pati taken kadi asapuniki: "Dija ya lakuna Anake ento?" 12Anake akeh pada pakisi maosang indik Idane. Wenten anak sane maosang Ida sapuniki: "Ia anak sadu!" Wenten taler sane maosang: "Ia demen nguluk-uluk rakyat." 13Nanging tan wenten anak sane purun gegalangan maosang indik Idane, santukan ipun sami pada ajerih ring parapangageng bangsa Yahudine. 14Sedeng iteha anake marerainan, Ida raris ngranjing ka Perhyangan Agung, tumuli ngurukang irika. 15Parapangageng bangsa Yahudine sami pada gaok pisan tur mabaos asapuniki: "Kenken dadi ia ngelah kaweruhan buka keto, yadiapin Ia tusing taen mapaguruan?" 16Pasaur Ida Hyang Yesus: "Sane urukang Tiang boyaja wetu saking manah Tiange newek, nanging saking Ida Sang Hyang Widi Wasa sane ngutus Tiang. 17Sapasira saking sujati nyungkemin pakarsan Ida Sang Hyang Widi Wasa, anake punika pacang uning, punapike paurukan Tiange punika saking Ida Sang Hyang Widi Wasa, punapi saking manah Tiange newek. 18Anake sane ngurukang manut manahipune newek, anake punika ngulati kabinawan buat deweknya. Sapasiraja sane ngulati mangdane Ida sane ngutus ipun kaluihang, anake punika sujati polos tur tan wenten kiwanganipune. 19Boyake Nabi Musa sampun ngicen ragane Pidabdab Torat? Nanging tan wenten ring pantaran ragane sane nglaksanayang daging Pidabdab Torate punika. Napi awinannya ragane sarat pisan jaga ngamademang Tiang?" 20Anake akeh punika masaur asapuniki: "Jerone karangsukan setan. Sapasira sane sarat jaga ngamademang Jerone?" 21Pasaur Idane: "Wau asiki Tiang ngardi praciri, ragane sampun angob. 22Nabi Musa sampun ngicen pituduh mangda oka-okan ragane kasunat, sujatinipun indik sunat punika tanja saking Nabi Musa kawitnya nanging saking paraleluur ragane, tur ragane pada nyunat oka-okan ragane sane lanang ring rahina Sabate. 23Yening ragane nyunat okan ragane ring rahina Sabat tur irika kabaos tan mamurug Pidabdab Torat Nabi Musane, napi awinan ragane geting ring Tiang, ulihan Tiang nyegerang anak aukud ring rahina Sabate? 24Sampunangja nepasin anak madasar antuk paindikanipune sane katon kewanten, nanging tepasinja antuk tetepasan sane adil tur patut." 25Raris wenten anak uedan kota Yerusaleme mabaos kadi asapuniki: "Kaden Anake ene nagih matianga baan parapangageng iragane? 26Tingalinja! Wanen pesan Ia ngomong di arepan anake liu tur tusing ada anak ane bani nimpalin raosNe. Apake parapamimpin iragane miribne nawang, mungguing Anake ene Sang Prabu Ane Kajanjiang baan Ida Sang Hyang Widi Wasa? 27Nanging kayang Ida Sang Prabu Ane Kajanjiang baan Ida Sang Hyang Widi Wasa rauh, tusing ada anak nawang uli dija rauh Idane, sakewala unduk Anake ene, iraga ajak makejang suba pada nawang uli dija tekanNe." 28Daweg Ida Hyang Yesus ngurukang ring Perhyangan Agunge, irika Ida ngandika antuk suara sane jangih sapuniki: "Punapike saking sujati ragane pada uning ring Tiang miwah saking dija rauh Tiange? Rauh Tiange boyaja saking manah Tiange newek. Nanging Ida Sang Sane Maraga Sujati sane ngutus Tiang. Ragane tan uning ring Ida, 29nanging Tiang uning ring Ida, santukan Tiang rauh saking Ida tur Ida sane ngutus Tiang." 30Parapangageng bangsa Yahudine raris pada sarat pakayunanne jaga ngejuk Ida, nanging tan wenten sane purun ngusud; santukan panemayan Idane durung rauh. 31Nanging saking pantaran anake akeh punika katah sane pracaya ring Ida tur mabaos sapuniki: "Yen Sang Prabu Ane Kajanjiang baan Ida Sang Hyang Widi Wasa rauh, apake Ida nyidayang ngardi katawahan-katawahan liunan teken ane suba kakardi baan Anake ene?" 32Duk paraanggota golongan Parisine miragi anake akeh pada makisi-kisi ngeniang indik Ida Hyang Yesus, dane miwah parapangageng panditane raris ngutus makudang-kudang pajagaan Perhyangan Agunge buat ngejuk Ida. 33Nanging Ida Hyang Yesus ngandika sapuniki: "Wantah malih ajebos pisan Tiang sareng-sareng ring ragane tur wusan punika Tiang pacang mawali ka genah Ida sane ngutus Tiang. 34Ragane pacang ngrereh Tiang, nanging ragane tan pacang manggihin Tiang, santukan ragane tan pacang mrasidayang ka genah Tiange punika!" 35Parapamimpin bangsa Yahudine raris pada mabebaosan asapuniki: "Kija lakar paluasNe, nganti iraga tusing nyidayang ngalih Ia? Apake Ia luas ka tongos pararudan bangsa Yahudine di pantaran bangsa Yunanine buat ngurukang bangsa Yunanine? 36Buina apa teges munyinNe ane buka kene: Ragane pacang ngrereh Tiang, nanging tan pacang manggihin Tiang miwah ragane tan pacang mrasidayang ka genah Tiange punika?" 37Ring rahina pamuput rerainane punika, inggih punika rahina sane pinih agung, Ida Hyang Yesus raris ngadeg saha ngandika antuk suara jangih sapuniki: "Nyenja marasa bedak apanga ia teka mai sig Tiange tur nginum. 38Buka kecap Cakepan Sucine: 'Nyenja pracaya teken Tiang, uli di tungtung kenehne lakar membah yeh ane ngidupang.' " 39Pangandikan Idane punika ngeniang indik Roh Ida Sang Hyang Widi Wasa, sane jaga katampi antuk anake sane pracaya ring Ida. Santukan duk punika Roh Ida Sang Hyang Widi Wasa punika durung kapaicayang, santukan Ida Hyang Yesus durung katangiang tur kaluihang. 40Anake akeh sane miragi pangandikan Idane, katah sane mabaos sapuniki: "Anake ene saja tuah Nabi ane ajap-ajap iraga!" 41Sane lianan mabaos sapuniki: "Anake ene suba Sang Prabu Ane Kajanjiang baan Ida Sang Hyang Widi Wasa!" Nanging wenten malih sane lianan mabaos sapuniki: "Sang Prabu Ane Kajanjiang singja bakal rauh uli Galilea! 42Sawireh suba kakacap di Cakepan Sucine mungguing Sang Prabu Ane Kajanjiang lakar mijil uli turunan Sang Prabu Daud tur Ida lakar embas di kota Betlehem, kota pamijilan Ida Sang Prabu Daud!" 43Punika awinanipun wetu tetungkasan ring pantaran anake akeh punika ngeniang indik Ida Hyang Yesus. 44Wenten makudang-kudang anak sane sarat manahnyane praya ngejuk Ida, nanging adiriko tan wenten sane purun ngusud Ida. 45Sasampune parapajagaane mawali, parapangageng panditane miwah anggota golongan Parisine mataken ring ipun sapuniki: "Kenken dadi cai tusing ngajak Ia mai?" 46Pasaur parapajagaane: "Durung naenin wenten anak, sane uning mabaos sakadi Anake punika!" 47Parapamimpin golongan Parisine raris mataken sapuniki: "Apake cai suba bakat masih uluk-uluka? 48Apake taen cai ningeh ada anggota golongan Parisi wiadin parapamimpin bangsa Yahudine ane pracaya teken Anake ento? 49Anake liu ento pada tusing nawang Cakepan Torat. Depangja ia kena temah Ida Sang Hyang Widi Wasa!" 50Dane Nikodemus salah tunggal saking pantaran anggota golongan Parisine punika, sane pecak nangkilin Ida Hyang Yesus rikala wengi, raris mabaos ring parapangageng panditane miwah pamimpin golongan Parisine punika asapuniki: 51"Manut kecap Cakepan Torat iragane tan wenang iraga nyisipang anak, sadurung anake punika katetes tur sadurunge kuningin laksananipune." 52Pasaur ida dane: "Yeh, punapi ragane taler jadma uedan Galilea? Indayangja tureksain Cakepan Sucine, irika ragane pacang uning, mungguing tan wenten nabi sane mijil saking Galilea!" [ 53Dane sareng sami raris budal,
Copyright
Learn More


text:
NGULATI AJEG BALI
MALAPARAN NINDIHIN BASA BALI RING SEKOLAH
Bapak Guru
sane banget wangiang titiang
Para
panureksa saha para sisya sane taler kasumayang titiang ngaturang pangastung
kara :
“Om Swastyastu”
Ida dane sareng sinamian, yukti
angayu bagia pisan manah titian ring galahe becik puniki rintuk prasida
nyarengin pacentokan mapidarta mapaiketan ring wali warsa sekolah iraga sane
keeping setimaan. Titiang gumanti uning ring padewekan belog, jugul apunggul
tan pendah kadi I sangkur mabet jamprah mongahang dewek nyarengin pacentokane
puniki. Nanging sahantukan banget manah titian mangde sida ngelarang karma
marga, nyarengin nindhin bahasa baline ring sekolah pinaka sinalih tunggil
ngulati lan manggehang ajeg Bali.
Para semeton sareng sami, pamekasne
para sisya sane kasumayang titian, iraga sami sampun pastika pisan unging ring
kewantenan bahasa baline sane yukti pinaka bantang utawi srana ngawrdiang agama
lan kebudaan baline. Tan wenten pidabdab ring bali sane tan mapangawak antuk
bahasa bali.Yadnya, pasangkepan tur lelintihan budaya bagi sane gumanti ngangge
basa bali. Pitaakenne mangkin “Sapunke Bahasa Baline ajeg tursira sane patut
ngajengang ? panyawisne tan sukil sahantukan iraga sami unging kawantenan, Basa
baline durung prasida ajeg. Nah, iraga pinaka sisya taler pinak pawaris
kebudayaan baline patut pisan dados titi pangancan nindihin basa baline
malaparan setata ngajegang basa bali ring sakancan pidandan asta ginane ring
Bali. Pamekasne ngawit ring sekolah mangda sida mabaos, masesuratan, lan
makekawinan antuk bahasa bali. Sampung pisan rumasa kemad ring kayun napi malih
rumasa “sisya saking desa” yen I raga nganggen bahasa bali
Ida dane sareng sinamian wantah
akadi asapunika sane prasida antuk aturang titian dumogi wenten pike noh nyane.
Titiang taler tan lali nunas pangampura yening prade wenten atur titian kurang
langkung tan munggah ring kayun pamuput titian ngaturang parama santhi…OM
santhi, santhi, sathi Om


text:
Molor raker (rapat kerja) sekaa tuak, arak, bréngkésé. Jadwal jam 6, jam 9 mara telung katih anggotané negak.
Heran klian sekaa tuaké. Biasané yén ada tuak gratis anteg ané sing dadi anggota lakar nengok.
“Ulesné ba med kén tuak né pasukané,” kéto abetné Pak Klian, I Wayan Emplegan SBY (Sing Bani ngudiYang) sambilanga iteh nyorcorang tuak manis ka lumurné.
Kékék-kékék krama ané suba hadir.
“Sing ya kéto Pak Klian, liu kramané telat sawiréh ada KTT ASEAN-né,” I Madé Kuli Mapi-Mapi nyautin, sambilanga nyemak bréngkés.
“Puih, apa urusan krama sekaa tuaké jak KTT, calah kramané pejabat tinggi dogen,” Pak Klian nungkasin.
Asli Pak Klian engsap yén pejabat tingginé kumpul sinah rakyat kecil ané paling kapertama dadi korban.
Mara menteri abesik gén teka nak ba masliweran mobilé nguing-nguing, polisiné nutup jalan.
Apabuin yén 15 ada presidén teka, asli dija-dija jalané matutup, aéngan kén ada karya gedé di Besakih. Apabuin ané teka presidén Amérika, anteg langit, segara, got tur sakancan song-song ané lénan katutup.
“Keneh liwat nganginan sing nyidang, keneh liwat ngauhan masi katutup jalané, keneh ngajanan macet, keneh ngelodang sing ngelah tanda pengenal. Bisa-bisa juk polisi cang. Keneh makeber, paplajahan ngléaké tondén ked ditu. To makrana cang telat ked dini,” I Madé nutur.
Nasibné I Madé nu luwungan kén I Ketut Nyamprut, krama sekaa tuak ané umahné di Nusa Dua. Mara kel brangkat ba kena dengkik polisi ia sawiréh ngadut arit di bangkiangne.
“Kenehé lakar ngarit satonden bareng raker. Payu cak kena interogasi telung jam di pos keamanané. Ulesné arit to benda berbahaya ané nyidang ngulungang pesawat kepresidénan, nyidang ngabas kapal induk.”
Ulesné polisi lan tentarané sedeng sanget nyehné kén jlema ané ngaba arit. Nu inget kén Pak Minta, tukang kebun ané nyidang ngaba arit paek jak presidén.
Suwud kena interogasi sing nyidang kija-kija masi I Ketut. Jalan Nusa Dua-né katutup sawiréh Presidén Obama lakar teka. Jlema ané lekad ditu, idup ditu, maumah ditu, magaé ditu sing nyidang kija-kija. Jlema ané teka uli Amérika dadi klapat-klapat nyuang jalan.
“Payu pamuputné cang mabalih topéng jam-jaman,” kéto abetné I Ketut.
Héran kramané, dija ada balih-balihan topéng di Nusa Dua duk Obama teka?
“Dija-dija jani ada balih-balihan topéng. Polisi lan tentarané konyangan matapel, tapelné kereng, wanén, siap-siaga. Nanging basangné ba gedég sajan krana harus madengdeng ngawai-ngapeteng, sing nepukin panak-kurénan. Sujatiné, konyangan ba dot mulih.”
Presidén Obama masi matapel. Tapel Dalem anggona, kenyem-kenyem calah matimpal luwung jak Indonésia, calah makanti tur masidikara. Sujatiné, ané dotanga tuah lengis, batubara, kayu, lan sekancan isin gumi Indonésiané. Uli Freeport kanti Kentucky Fried Chicken ba berhasil nyajah gumin i ragané.
“Pejabat-pejabat i ragané masi konyangan matapel. Tapel Jauk Manis, kema-mai ngaku nindihin rakyat, koar-koar ngorahang KTT-né demi kepentingan rakyat.”
Sujatiné, konyangan kenyem-kenyem krana KTT-né nelahang pis liu sajan, pis proyék makejang, pis ané saru kija kadén lakuné.
Sujatiné, konyangan kenyem-kenyem krana kema-mai nyidang melali nganggo biaya negara tur makawal polisi.
Yén urusan jak bulé lan Amérika, konyangan ba siap nunduk-nunduk kanti lung bangkiangné, ba siap nyelepin jid para tuanné, kanti kelés layahné. Komisi lan saham nak joh lebih penting kén rakyat.
“Jeg kadéna ba rakyaté nu belog-belog. Ba sasai mabalih Topeng Pajegan, dadiné ngilis sajan ngenah yén ada nak ngigelang tapel.”


text:
Sedurung titiang ngelanturang atur ngiring pinih ajeng iraga sareng sami nunas ica majeng ring ida sang Hyang Widhi, duaning sangkaning paswecan Ida presida raris iraga mesadu ajeng ring galahe tur genahe sane becik puniki.
om swastyastu,
Sane wangiang titiang bapak camat .......
Sane wangiang titiang Bapak Perbekel.....
Sane Wangiang titiang Kepala SMK .........
Sane wangiang titiang staf dewan guru SMK....
sapunika taler ida dane sareng sami sane ten presida ojah titiang saka siki sane dahat suksmayang tur tresna asihin titiang.
Ida dane sareng sami, ring rahina mangkin 17 Agustus 2012
kelaksanayang acara Peringatan Hut Kemerdekaan Republik Indonesia sane kaping 67. dumogi sangkaning acara peringatan puniki presida raris semangat patriotik pahlawan kemerdekaan katulad olih para warga ring sejebag jagat Indonesia pamekasne oleh para yowana. Napi ke mawinan wenten pengaptin titiang kadi asapunika? duaning acara peringatan puniki madwe kasuksman sane becik pisan inggih punika mawit acara peringatan puniki iraga presida pacang uning tur eling ring jasa para pahlawane punika. Raris yening sampun setata eling ring jasa para pahlawan, pastika sampun iraga nenten pacang ngusakin panegara puniki.
ida dane sareng sami taler dewek titiang patutnyane setata miara panegara indonesia sane sampun merdeka puniki antuk ngemargiang wewangunan. wewangunan punika nenten ja wantah ring fisik kemanten. mental spiritual iraga patuut taler kewangun mangda sida raris meparilaksana sane becik sane manut ring perundang-undangan ring Indonesia. yening sampun iraga presida ngemargiang wewangunan punika, pastika sampun arwah para pejuang kemerdekaan ngemolihang napi sane sampun dados pengapti para pejuang punika.
Inggih ida dane sane wangiang titiang, asapunika presida antuk titiang nartayang indik kasuksman Acara peringatan HUT RI ke 67 puniki. ngiring ngawit saking mangkin, iraga sareng sami setata miara keasrian panegara indonesia tur mawit saking wewidangan iraga soang-soang. Yen prade wenten atur titiang sane nenten mungguh ring pekahyunan, titiang nunas geng rna pangampura.
maka wasananing atur, sineb titiang antuk parama santih.
OM SANTIH SANTIH SANTIH OM
(OLIH: I G.N.Ag.Sandy Warman, S.Pd.H


text:
Ada katuturan satua pangangon bebek madan Pan Meri. Sangkal ia madan Pan Meri, kerana dugase i malu ia liu gati ngelah memeri utawi panak bebek.
Sakewala lacur tusing dadi kelidin, panyatakan merine mati kena gering. Enu kone masisa buin aukud sada merine ento ane paling bengil tur berag.
Ento jani kapiara baan Pan Meri. Semengan nyanjaang epot Pan Meri ngenang amah-amahan merine bengil ento. Di kengkene ka telabahe abana masileman apang nyak kedasan goban merine buin abedik.
Merine bengil ento masih jemet pesan teken Pan Meri. Yening Pan Meri nuju ngarit jeg nutug di durine sambila munyi kwek….kwek…. kwek….! Bagia atine Pan Meri ngelah ubuhan jemet buka keto. Diastun tuah aukud turin bengil sakewala mawiguna pesan marep Pan Meri.
Kacerita galahe suba sanja. Pan Meri lakar ngemaang amah merine Pan Meri lantas ngaukin ri…ri….ri…ri…! Nanging merine tuara ada. Sengap paling Pan Meri mengalihin kema mai masih tuara tepukina. Pan Meri lantas nuluh telabah ngalihin sambila mangaukin, naler masih tuara ada. Kanti suba sandikala Pan Meri ngalihin tusing masih tepukina merine.
“Uduh….Dewa ratu. Dija ya merin titiange. Dadi bisa tusing ada, kija lakuna malali. Len suba sandikaon buin kejep dogen suba peteng sinah lakar tusing tepuk apa!” Uyang paling kone Pan Meri sada sedih merine tuara tepuka.
Saget nangked kone Pan Meri di tanggun telabahe beten punyan asem, ada batu gede. Ditu kocap tongose tenget tur pingit. Sedek bengong Pan Meri, jeg teka anak gede selem, siteng tur tangkahne mabulu. Paliatne nelik tur gigine rangap macaling.
Pan Meri kesiab takut nagih malaib sakewala batisne lemet awakne ngetor. Anake gede selem ento maakin Pan Meri.
“Suba sandikaon adi enu masih kema mai. Apa kalih dini, Pan Meri?” keto omongne I gede selem.
.......... Selanturnyane >> ngejer kone Pan Meri nyautin .......


text:
Pacentokan Ugrawakya
Suksma antuk galah sane kapica ring sikian tityang. Sadurung tityang matur ngiring sareng sareng nunas ica ring Ida Sang Hyang Parama Kawi saha Prabawa Ida gumanti kapaica pemargi sane antar rikanjekan ngawentenang pacentokan ugrawakya malarapan antuk ngaturang Puja Pangastung Kara Panganjali: Om Swastyastu Kaping ajeng Pamantuka ring: 1. Manggala Disdikpora jagat Gianyar sane kusumayang tityang 2. Sang Jumeneng Camat saha angga muspika kecamatan Tegallalang sane dahat mustikayang tityang 3. Sang Jumeneng manggala UPT Dikpora kecamatan Tegallalang sane dahat Subaktinin tityang 4. Sang Jumeneng Prebekel Tegallalang sane dahat mustikayang tityang 5. Manggala SMA, Dang Guru lanang istri, Manggala Komite SMA N 1 Tegallalang sane dahat subaktinin tityang 6. Para atiti sinareng sami sane nente prasida antuk tityang ngewacak siki siki 7. Lan para sisya sami lanang istri sane dahat sutresna sihin tityang Mejalaran antuk galah sane becik puniki, rikala prawartaka penyanggran rerahinan wanti warsa sane kaping .. SMA N 1 Tegallalang ngawentenang pacantokan Ugrawakya. Raris tityang pinaka duta saking kelas ayat ngamiletin pacentokane puniki medasar antuk manah drada bakti saha susrusa dumogi Ida Sang Hyang Aji Saraswati micayang waranugraha ring sikian tityang kalih para sisya saha I Ratu Ida dane sareng sami gumentos sida ngajegang basa Baline nganutin sor singgihin basa kapungkuran. Pidamdabe puniki becik pisan anggeang gegirik lan geguat nyabran warsa metingetin wanti warsa sane kemargiang pinaka cihna Iratu kalih tityang kantun eling lan uning mebasa bali sane patut. Warisan leluhure nguni patut ajegang tur lestariang yadiastun ab jabat kadi mangkin muang gegodan gegodan para yowanane nenten ngemargiang basa bali sane patut sangkaning akeh para Guru Rupakane ngangge basa sane siosan, minakadi bahasa Indonesia, bahasa Inggris muang basa basa sane katah ring jagate. Nika maka awinan sadurung basa baline ical prawartaka penyanggra karya ngaturang jagra winungu utawi mapekelingin malih ring para sisyane sami manggda sumeken melajahin basa Bali. Pinaka ciri tityang memanah ring sajeroning nem rahina nunas ajah ring sekolah sangkaning pasikian pasubayan ring sekolah gumentos wenten pamutus sinalih tungil rahina mangda basa bali sareng sami.
Nayaka. maka kirang langkung atur atur tityang nenten lali nunas angung pangampura. dumadak dumadik sida kalanturang Ainggih kadi asapunika atur tityang dumadak dumadik I ratu ida dane sami sida ngemargiang pikenoh mebasa bali ring kulawarga. muang jagat bali lan panegara Indonesia duene. ngeraos sida manggihin sangsara Sangkanin iratu ida dane weruh matur. ngeraos.Dumogi sangkanin punika sida raris basa Baline sayan sayan nglimbak tur ajeg lan para sisya. geguat. Wasita nimitanta pati kepangguh. patut anggeang sesuluh lan titi pengancan rikala melajahang padewekan ngeraos lan mebasa Bali ring dija ja mangenah. I ratu ida dane sareng sami sane dahat subaktinin tityang. Wasita nimitanta manemu Mitra Tegas ipun: Sangkanin iratu ida dane weruh matur. Mekadi mungguh ring cakepan Niti Sastrane rikala melajah matur. Pinaka wasananing atur ngiring sareng sareng untattin antuk ngaturang Puja Parama Shanti Om Shantih. Shantih. Dang Guru. Tuntunnane sami mapikenoh ring para sisya ne rikala ngawentenang pacentokan Ugrawakya ngange basa Bali. sida manggihin lina Sangkanin iratu ida dane piwal matur. Shantih Om
. Anggeang ngelanturang piteket piteket lan swadarma iraga dados kulawarga ring jagat Bali. lan I Ratu Ida dane sami meled melajahin basa bali. ngeraos wenten anggeang sesuluh. mekadi ring sor puniki: Wasita nimitanta manemu Laksmi. pebanjaran. Tityang sayaga nyarengin ngerastiti ring Ida Sang Hyang Aji Saraswati nunas icayang gumentos basa baline sayan sayan lestari. ngeraos sida manggihin subagia Sangkanin iratu ida dane piwal matur. Wasita nimitanta manemu duhka. iriki ring sekolah SMA N 1 Tegallalang Dang Guru nenten surud surud mapaica pewarah warah mangda para sisyane sami nenten surud nunas ajah rur nunas ica nganutin pamargin Ida Sang Hyang Agama sane keangge geguat melajahin tur ngemargiang basa bali sekadi patut. ngeraos sida madue pasuwitran Medasar antuk pikenoh daging cakepan puniki. desa.


text:
1Duaning punika edohangja ragan semetone saking saluiring paindikan sane corah; sampunangja malih mobab, wiadin mapi-mapi, iri ati, wiadin ngae pisuna! 2Maparisolahja semeton sakadi rare sane wau embas, sane tansah muatang susu rohani sane sujati, mangdane malantaran nginum susune punika semeton sayan lanus miwah tansah rahayu. 3Santukan sakadi kecap Cakepan Sucine sapuniki: "Kita suba ngrasayang sih pasuecan Ida Sang Panembahan." 4Tangkilja ring Ida Sang Panembahan, sane maraga batu urip sane kentungang antuk manusane satmaka tan paji, nanging kaselik tur kaluihang antuk Ida Sang Hyang Widi Wasa. 5Tangkilja ring Ida sakadi batu-batu sane urip, tur aturangja ragan semetone mangda kagunayang buat ngwangun perhyangan sane rohani, genah semetone ngamargiang darma kapanditan buat ngaturang aturan rohani miwah aturan sane kaledangin ring ayun Ida Sang Hyang Widi Wasa, malantaran Ida Sang Hyang Yesus Kristus. 6Santukan wenten kakecap ring Cakepan Suci kadi asapuniki: "Ulun milih batu ane luih, ane jani pasang Ulun dadi batu dasar di Bukit Sion; muah nyenja ane pracaya teken Ida, ia tusing lakar nemu wirang." 7Batune puniki dados paindikan sane ageng pangarganipun pabuat semeton sane pracaya. Nanging pabuat anake sane tan pracaya: "Batune ane kakutang baan tukang batune ento dadi batu dasar ane paling utamana." 8Wenten malih kecap lianan ring Cakepan Sucine sapuniki: "Batune ene ane lakar ngranayang anake nanjung muah ane lakar ngranayang anake labuh." Anake punika pada nanjung santukan ipun pada tan pracaya ring Sabdan Ida Sang Hyang Widi Wasa; puniki sane dados pakarsan Idane marep ring ipun. 9Nanging semeton puniki dados bangsa seselikan, dados parabagawanta, dados bangsa sane suci, kaula sane kadrue antuk Ida Sang Hyang Widi Wasa, sane kaselik midartayang pakardin Ida Sang Hyang Widi Wasa sane ngangobin, sane ngesengin semeton saking petenge ka sajeroning galang Idane sane luih. 10Sane riin semeton boyaja kaulan Ida Sang Hyang Widi Wasa, nanging sane mangkin semeton dados kaulan Idane; sane riin semeton tan uning ring sih pasuecan Ida Sang Hyang Widi Wasa, nanging sane mangkin semeton sampun nampi sih pasuecan Idane. 11Inggih parasawitran tiange, tiang nunas ring semeton, sane pinaka dados wong pendonan miwah wong pararudan ring jagate puniki! Edohangja ragan semetone saking sakancan indria, sane tansah matetungkasan marep ring jiwan iragane. 12Parisolah semetone ring pantaran anake sane tan pracaya ring Ida Sang Kristus patut tansah becik, mangdane rikala anake punika maosang semeton ngardi sane corah, anake punika pacang ngantenang laksanan semetone sane ayu, tur malantaran punika ipun ngluihang Ida Sang Hyang Widi Wasa ring Rahina pangrauh Idane. 13Malantaran Ida Sang Panembahan, semeton patut tansah satinut ring sakancan pamrentahe, inggih punika: ring Ida Sang Nata Ratu, sane ngagem kakuasan sane pinih ageng, 14ring paragubernur, sane kutus antuk Ida Sang Nata Ratu buat nyisipang anake corah miwah muji anake sane mapakardi ayu. 15Santukan sane dados pakarsan Ida Sang Hyang Widi Wasa sapuniki: Ida ngarsayang mangda semeton mrasidayang mungkem bebaosan sane sigug, sane wetu saking anake sane nambet, malantaran pakardin semetone sane ayu. 16Malaksanaja semeton sakadi anak sane merdeka; sampunangja semeton ngangkebin kacorahan antuk kamerdekan semetone, nanging malaksanaja sakadi parekan Ida Sang Hyang Widi Wasa. 17Ajiangja sakancan anake, tresnainja semetone sane pracaya, takutja ring Ida Sang Hyang Widi Wasa miwah baktija ring Ida Sang Nata Ratu. 18Parasemeton sane dados parekan, baktija ring pamekel semetone, boyaja ring sane darma miwah polos kewanten, nanging taler ring pamekel sane brangsongan. 19Ida Sang Hyang Widi Wasa jaga ngamertanin semeton, yen semeton saking nulusing ati nandangin kasangsaran sane tan adil, malantaran semeton uning ring pakarsan Idane. 20Santukan, napike pikolih semeton, yen semeton nandang kasangsaran malantaran semeton malaksana corah? Nanging yen semeton nandang kasangsaran malantaran semeton malaksana ayu, Ida Sang Hyang Widi Wasa jaga ngamertanin semeton. 21Ida sampun ngesengin semeton pabuat paindikane punika, santukan Ida Sang Kristus ngraga sampun nandang sangsara pabuat semeton tur semeton sampun kicen tetuladan sane patut tulad semeton. 22Ida Sang Kristus tan naenin ngardi dosa, tan wenten anak sane naenin miragiang Ida mobab. 23Rikala Ida kanistayang, Ida tan ngwales antuk panyacad. Rikala Ida kasangsarain Ida nenten matandang wirang, nanging Ida wantah ngajap-ajap Ida Sang Hyang Widi Wasa, Hakim sane adil. 24Ida Sang Kristus ngraga negen dosa-dosan iragane sajeroning anggan Idane ring salibe, mangdane iraga prasida mati raga marep ring dosa, nanging urip buat malaksana ayu. Semeton sampun kasegerang malantaran kanin-kanin Idane. 25Sane riin semeton satmaka biri-biri sane paling, nanging sane mangkin semeton sampun kabakta mawali ngiring Pangangon miwah Pamiara jiwan semetone.
Copyright
Learn More


text:
Sunday, 2 December 2012
Contoh puisi bahasa Bali
Basa Bali (Suntari Pr.)
Tan uning titiang ring kerananipun,
Suksman titiange kategul antuk benang sutra,
ngaranjing manjusup tulang ngan tos ka sumsum,
sane dados bagian awak titiange.
Sareng maurip saking ajunan ngantos kelih,
seduke ngipi, mamanah tur ngamedalang rasa,
ring sajeroning basa ibu,
manah titiange sampun kelih antuk tjajane,
titiang manggihin pribadin titiange.
Titiang magubugan ring masarakat,
terus masametonan sareng sawitra,
baktin titiang ring rerama nenten ja kirang,
kasih kinasihan sareng alit-alite.
Sane encen kirang kapikayun,
titiang nyelipang raos anyar,
anggen titiang payas sane tjotjok ring kala puniki,
kapanggih rupanipun ngenjagang manah.
Labels: 8
Subscribe to: Post Comments (Atom)
Entri Populer
-
Ampurayang Olih: I Wayan Mardiana Ampura meme, ampura bapa,,, Ampurayang titiang,,, Nenten prasida dados pianak sa...
-
PUPUH GINANTI Hukum Padalingsa 8u 8i 8a 8i 8a 8i 1. Ampahé makarana bingun...
-
Sor Singgih Basa Sekadi ketahe ring Bali, ritatkala i raga mawicara sareng anak tiosan, napi malih i raga durung uning sareng anake...
-
PIDARTA BASA BALI Yening kaaksi saking wirasan sastra, karya sastra punika masaih ring karya seni sane medaging keindahan. Pidarta ...
-
Hukum padalingsa Pupuh Sinom SINOM 8a 8i 8a 8i 8i 8u 8a 8i 4u 8a Pupuh...
-
Devinisi singkat Sekar Alit kelompok Sekar Alit, yang biasa disebut tembang macapat , gaguritan atau pupuh , terikat oleh hukum Pad...
-
2. Sesenggakan. Sasenggakan puniki pateh sakadi ibarat, ring bahasa Indonesia. Sasenggakan, linggaipun "Senggak", artinipun &...
-
UGER-UGER AKSARA BALI Aksara suara adalah: AKSARA WIANJANA Penggolongan a...
-
NYURAT AKSARA BALI v Sejarah Aksara Bali Aksara Baline mawit saking India,sane ngranjing ka indonesia ke Bali nyareng...
-
Puisi Bali Anyar Puisi Bali Anyar punika wantah sastra sane kaangge nartaang pabesen, ngangge basa sane bawak nanging dagingne ...


text:
1Parasemeton, tiang meled mapakeling semeton sami, indik pamargin leluur iragane nguni ngiring Dane Musa. Dane sami kasayubin antuk mega, tur sami pada nglintangin Segara Abang saha rahayu. 2Sajeroning megane punika miwah sajeroning segarane punika dane sami pada kalukat dados pangiring Dane Musa. 3Dane sami pada ngajengang roti sane pateh, inggih punika ajengan rohani, 4tur sami pada nginum inuman sane pateh, inggih punika inuman rohani. Dane sareng sami nginum saking batu rohani sane nyarengin dane. Batune punika tan lian, inggih punika Ida Sang Kristus ngraga. 5Nanging yadiastu kadi asapunika, akeh saking pantaran danene sane tan kaledangin antuk Ida Sang Hyang Widi Wasa, punika awinannya sawan danene mauyagan ring tegal melakange. 6Paindikane punika, makasami dados conto buat iraga, buat mapakeling iraga, mangda iraga sampunang jaga ngedotang paindikan-paindikan sane tan patut, pateh sakadi sane kalaksanayang antuk leluur iragane nguni. 7Samaliha mangda sampunang iraga nyumbah arca-arca sakadi sane sampun kamargiang antuk makudang-kudang leluur iragane, sakadi sane sampun kasuratang ring Cakepan Sucine: "Lantas anake ento pada negak laut pada mangan nginum; sasubane ento lantas pada maigel-igelan." 8Sampunang pisan iraga macecabulan sakadi sane sampun kalaksanayang olih makudang-kudang leluur iragane punika, sane ngawinang dane seda sareng tigalikur tali akehipun sajeroning arahina. 9Tur sampunang pisan-pisan iraga mintonin Ida Sang Panembahan, sakadi sane sampun kamargiang antuk makudang-kudang leluur iragane kantos dane seda cotot ula. 10Tur sampunang pada pakrimik, sakadi sane sampun kalaksanayang antuk makudang-kudang leluur iragane nguni, kantos dane kasedayang antuk Malaekat Patine. 11Indike punika sami sampun nibenin dane, minakadi dados conto, pabuat anak tiosan, tur makasami kasuratang mangda dados pakeling buat iraga sane urip ring masane mangkin, inggih punika ring masa pamuput jagate. 12Punika awinanipun sapasiraja sane marasa ring dewekipune kukuh, patut tansah yatna, mangda sampunang ipun labuh. 13Gegodan-gegodan sane sampun nempuh ragan semetone, punika gegodan sane taler biasa nempuh sawatek manusane. Ida Sang Hyang Widi Wasa punika satia tuu, punika awinannya Ida tanja pacang manggayang parasemeton kagoda langkungan ring kakuatan semetone. Rikalane semeton keni gegodan, Ida jaga mapaica kakuatan, mangda semeton mrasidayang ngarepin gegodane punika tur ngluputang semeton saking gegodane punika. 14Duaning punika parasemeton sane kinasih, kelidin pisan indik nyumbah arca punika. 15Tiang matur ring semeton sakadi anak sane wicaksana. Becikang makayunin atur tiange puniki! 16Yening iraga nginum saking gelas sane madaging merta, tur pabuat gelase punika iraga matur panyuksma ring Ida Sang Hyang Widi Wasa, boyake punika patunggilan sajeroning rah Ida Sang Kristus? Samaliha rikala iraga nunas roti sane gompes-gompes iraga, boyake punika patunggilan ring anggan Ida Sang Kristus? 17Santukan roti punika wantah abungkul, dadosipun iraga puniki yadianja sareng akeh, nanging dados mawak tunggal, santukan iraga sareng sami pada ngajengang roti sane abungkul punika. 18Becikangja nlektekang bangsa Ibranine: Anake sane polih ngajengang ajeng-ajengan sane katurang ring genah aturane, ipun taler polih duman ngaturang ayah ring genah ngaturang aturane punika. 19Punapike sane tuek tiang antuk baos tiange puniki? Punapike arca-arca wiadin bebanten sane katurang ring arca-arca punika sawiakti mapikenoh? 20Sane tuek tiang inggih punika: mungguing bebanten anake sane katurang ring genah aturan arca-arcane, boyaja katurang ring Ida Sang Hyang Widi Wasa nanging katurang ring setan-setan. Tiang tan lila, yen semeton matunggilan sareng setan-setane punika. 21Semeton nenten patut nginum saking gelas Ida Sang Panembahan, wusan punika raris nginum saking gelas setane. Semeton nenten patut sareng-sareng ngajengang ring perjamuan Ida Sang Panembahan, wusan punika raris ngajengang ring perjamuan setan punika. 22Punapike iraga mamanah mangda Ida Sang Panembahan iri ring pakayunan Idane? Punapike iraga mitaenang, mungguing kuasan iragane langkungan ring Ida? 23Wenten anak mabaos kadi asapuniki: "Iraga dados malaksana sakita karep iraga." Punika sawiakti, nanging boyaja makasami mapikenoh buat iraga. Iraga dados malaksana sakita karep iragane, nanging boyaja makasami becik buat iraga. 24Sampunangja wantah makayunin kabuatan semetone niri kewanten, nanging patut taler semeton sareng-sareng makayunin kabuatan anak tiosan. 25Semeton dados ngajengang sawatek ulame sane kadol ring pasar, saha tan perlu nureksain, malantaran sumelang pakayunan semetone. 26Santukan kecap Cakepan Sucine sapuniki: "Jagate miwah sadagingipun sami punika druen Ida Sang Panembahan." 27Yening semeton kaundang majengan antuk anak sane tan pracaya ring Ida Sang Panembahan, tur semeton taler sampun nampi undangane punika, ajengangja saluiring sane kasodaang pabuat semeton saha tan perlu malih nureksain malantaran semeton marasa sumelang ring kayun. 28Nanging yen wenten anak mabaos ring semeton: "Ajeng-ajengane puniki surudan arca!" Yen asapunika sampunangja ajenga surudane punika, lantaran wenten semeton sane maosang miwah malantaran semeton sumelang ring kayun. 29Sane dados tetujon tiange, boyaja sumelang ring pakayunan semetone niri, nanging sumelang ring manah anake sane lianan punika. Menawita wenten semeton sane mataken: "Napi awinanipun kabebasan tiange kawatesin antuk sumelang manah anak lian? 30Yening tiang sampun ngastawa matur panyuksma ring Ida Sang Hyang Widi Wasa buat dedaarane sane tunas tiang, napi awinanipun anake nyadcad tiang ulihan tiang nunas dedaaran sane sampun astawayang tiang punika?" 31Napija luire sane laksanayang semeton, yadiastun mangan wiadin nginum, laksanayangja punika sami buat ngluihang Ida Sang Hyang Widi Wasa. 32Sampunang pisan semeton kantos ngawinang santul pakayunan semetone tiosan. Yadian ipun punika anak Yahudi wiadin anak Yunani, wiadin pasamuan druen Ida Sang Hyang Widi Wasa. 33Tinutinja tiang! Tiang setata ngusahayang mangda mrasidayang ngardi liang manah anake sami ring saluiring paindikan. Nanging boyaja buat kapentingan tiange, sakewanten buat kapentingan anake sareng akeh, mangda anake punika sami prasida karahayuang!
Copyright
Learn More


text:
Wadah Leluu
Wadah leluu wantah tongos anake ngutang leluu, apang leluune tusing milehan kakutang. alit-alite patut uning napi kagunan wadah leluu puniki, apang alit-alite nenten ngutang leluu ngawagin. krana yening iraga setata ngawagin ngutang leluu, ento bisa ngranayang akeh leluu sane makacakan, leluu sane makacakan punika bisa ngenah di tukade, bisa di gote, telabah makelo-makelo leluune ento ngranayang empet got utawi tukade, sane mawinan sai wenten blabar.
alit-alite ajak makejang, iraga patut setata nyaga palemahanne apang setata asri, dije mangkin iraga ningalin tongos leluu iraga patut ngutang leluu ditongose apangtusing wenten blabar. lan palemahane asri. yening palemahane sampun asri, iraga bisa sehat lan ten wenten malih penyakit sane keni olih leluu.


text:
PENYEMBRAMA USTAWA DHARMA GITA
Om Swastyastu, Purwa panagstungkara ring ajeng anggen titiang atur pangastawa ring Ida Sang Hyang Parama Kawi sane maraga sarining sastra miwah sarining tutur sane dahat mautama ring jagate. Majeng ring para diaksa mahadiaksa, taler ida dane para sutresna miwah sang maraga wagmi ring basa lan sastra sane wangiang titiang, sane mangkin jagi iring titiang ngastawa ring Ida Sang Hyang Parama Kawi, santukan sampun asung kerta ngicenin kaslametan mawinan prasida masadu ajeng jangkep sakadi mangkin. Taler titiang nenten lali ngaturang suksmaning manah santukan ida dane para pamilet sinamian sampun parame ledang ngrahuin uleman titiang sajeroning jagi maosang utsaha darma gitane jagi rauh. Masarana antuk pangastuti Om Awignam Astu, titiang matetegar jagi ngaturang pidarta basa Bali sane dagingipun indik ‘USTAWA DHARMA GITA’ Para pamilet utsaha dharma gita sane kasumayang titiang, sadurunge titiang ngelantur matur, lugrayang titiang nguningayang amatra indik dharma gita punika. Sane mawasta gita punika suara suci manut daging-daging agama (dharma). Suara suci punika kambil saking pustaka suci utawi Weda, wenten sane marupa kekawin kidung, miwah geguritan. Punika pinaka sarana anggen ngeningang kayun anggen ngrereh ‘santi’ utawi kedegdegan kayun, utamannyane ring sang sane seneng magita utawi seni magegitan. Seni punika nenten ja seni tari utawi seni sasolahan kawenten, taler kekawin, kidung, geguritan lan mamutru punika ngranjing bacakan seni sane mawasta seni suara sane lumrah kabaos dharma gita. Inggih ida dane para pamilet peparuman sane wangiang titiang, wantah kadi punika amatra indik atur piuning titiang, satmaka titiang nasikin segara, manawi wenten makakirang langkung atur titiang miwah kekaringan sane soisan sane nenten manut ring arsa titiang nunas geng pangampura. Dumogi utsawa dharma gita punika mamargi becik tur rahajeng.
Om, Shanti, Shanti, Shanti, Om


text:
CAKEP
1Duh Ratu Sang Hyang Widi Wasa, Palungguh IRatu tansah dados genah pasayuban titiange.
2Sadurung Palungguh IRatu ngardi bukit-bukit, wiadin ngrupayang jagate, Palungguh IRatu mula maraga Widi sane langgeng, tur jaga jumeneng Widi kantos salami-laminipun.
3Palungguh IRatu ngandikayang manusane mawali ring kawitipune. Palungguh IRatu ngwaliang ipun dados buk.
4Siu taun pabuat Palungguh IRatu pateh sakadi arahina, wiadin sakadi rahinane dibi sane wau pisan lintang, tur waluya sakadi asirepan rikalaning wengi.
5Palungguh IRatu nganyudang titiang waluya sakadi blabar. Pamargin urip titiange waluya sakadi ipian. Titiang waluya sakadi padang sane mentik rikalaning semeng,
6miwah sane makepikan tur masekar, nanging raris tuh miwah padem rikalaning sore.
7Titiang kasirnayang antuk pidukan Palungguh IRatune, tur titiang katengkejutang antuk bebendun Palungguh IRatune.
8Palungguh IRatu ngenahang dosa-dosan titiange ring ajeng Palungguh IRatune, tur dosa-dosan titiange sane silib taler tan kasaruan ring ajeng Palungguh IRatune.
9Urip titiange kacutetang antuk pidukan Palungguh IRatune. Ipun sirna sakadi baos anake sane makisi-kisi.
10Tuuh titiange wantah pitung dasa warsa kewanten. Yening titiang siteng ngantos matuuh wulung dasa warsa, tuuh titiange punika wantah numbuhang kamewehan miwah kaduhkitan. Samaliha uripe punika gelis pisan nglintang, tur titiang raris sirna.
11Sapasirake sane sampun ngrasayang kawisesan pidukan Palungguh IRatune? Sapasirake sane uning ring indik karesresan sane karauhang antuk pidukan Palungguh IRatune punika?
12Urukangja titiang ngeniang indik cutet urip titiange, mangda titiang prasida dados wicaksana.
13Malih amunapike suenipun pidukan Palungguh IRatune jaga mamargi? Duh Ratu Sang Hyang Widi Wasa, paicayangja sih kapiolasan ring parekan-parekan druene.
14Bekinja titiang nyabran semeng antuk sih pasuecan Palungguh IRatune sane nenten rered-rered, mangda titiang mrasidayang makidung tur liang sapanjang urip titiange.
15Sane mangkin icenja titiang kaliangan, sane akehipun pateh sakadi kasedihan sane sampun paicayang Palungguh Ratu ring titiang rikala masan titiange nandang sangsara.
16Lugrainja titiang parekan Palungguh IRatune ngeton pakaryan Palungguh IRatune sane mawisesa, tur lugrainja katurunan titiange ngeton kawisesan Palungguh IRatu sane luih punika.
17Duh Ratu Sang Hyang Widi Wasa, Widin titiange, dumadakja mertan Palungguh IRatu wenten ring titiang. Lugrainja mangda titiang prasida labda karya ring sakancan pakaryan titiange.